Ibu bapa main peranan cegah strok haba

BANGI, 9 Syawal 1444H, Ahad – Ibu bapa perlu memainkan peranan dalam mengawasi tingkah laku anak-anak mereka daripada melakukan aktiviti yang boleh mendatangkan risiko strok haba.

Pada masa sama, pihak sekolah dan Persatuan Ibu Bapa dan Guru (PIBG) juga perlu bekerjasama untuk memantau pergerakan murid-murid bagi mengurangkan risiko berkenaan.

Presiden Ikatan Guru-guru Muslimin Malaysia (iGuru), Azizee Hasan berkata, sekolah harus memantau tahap kesihatan murid- murid dan segera menghantar ke klinik atau hospital jika bergejala.

“Ibu bapa segera melaporkan kepada pihak sekolah jika ada anak- anak bergejala sebagai langkah pencegahan awal,” katanya.

Mengulas lebih lanjut, beliau berkata, ibu bapa perlu memastikan anak-anak tidak bermain di luar rumah dan terus mengambil anak-anak mereka pulang setelah waktu persekolahan tamat.

Tambahnya lagi, pemakaian pelajar di sekolah perlu mengambil kira keadaan suhu panas yang melampau pada masa sekarang sekali gus pemakaian ves atau tali leher wajar dikecualikan.

“Pemakaian pelajar ke sekolah boleh dilonggarkan dengan memakai T- Shirt Kokurikulum bagi mengelak kepanasan bagi sekolah yang terdedah kepada cuaca panas.

“Kerjasama pentadbir, guru, ibubapa serta komuniti amat penting bagi mengelak risiko strok haba kepada murid- murid sekolah,” katanya.


Muhyiddin mangsa politik terancang untuk lemahkan PN

BANGI, 28 Muharram 1445H, Selasa – PAS percaya pendakwaan ke atas Presiden Bersatu, Tan Sri Muhyiddin Yassin adalah satu bentuk pemangsaan politik yang terancang untuk melemahkan Perikatan Nasional (PN).

Bahkan, parti itu juga yakin bahawa tindakan terhadap Muhyiddin adalah bagi menutup aib dan mengalihkan perhatian rakyat daripada isu yang berlaku dalam UMNO sebagai sebahagian kerajaan Pakatan Harapan (PH)-Barisan Nasional (BN) di bawah Perdana Menteri, Datuk Seri Anwar Ibrahim.

Setiausaha Agung PAS, Datuk Seri Takiyuddin Hassan berkata, sebagai sekutu Bersatu di dalam PN, sememangnya pendakwaan ke atas bekas Perdana Menteri itu adalah perancangan untuk melemahkan gabungan parti politik berkenaan.

“… namun saya tidak nampak ia akan menjejaskan prestasi kita, malah telah menambahkan lagi sokongan kepada kita dalam pilihan raya negeri di enam buah negeri Sabtu lalu.

“PAS menentang sekeras-kerasnya penyalahgunaan agensi penguat kuasa sebagai alat untuk mencapai tujuan politik,” katanya dalam kenyataan, hari ini.

Terdahulu, Mahkamah Tinggi membatalkan empat pertuduhan menggunakan kedudukan untuk suapan berjumlah RM232.5 juta yang dihadapi Muhyiddin.

Dengan keputusan itu, beliau yang juga Pengerusi Perikatan Nasional (PN) dilepas dan dibebaskan daripada keempat-empat pertuduhan yang dihadapinya.

Hakim Datuk Muhammad Jamil Hussin memutuskan demikian selepas berpuas hati, keempat-empat pertuduhan adalah cacat, tidak berasas dan kabur.

Mahkamah berpendapat, jika perbicaraan diteruskan akan menyebabkan Muhyiddin tidak dapat menyediakan pembelaan sewajarnya dan menjadikan pendakwaan terhadapnya sebagai satu penyalahgunaan proses mahkamah.

Menyambut baik keputusan mahkamah, Takiyuddin berkata, PAS sejak awal sudah menjangkakan perkara itu kerana yakin bahawa yang dikenakan ke atas Muhyiddin adalah pertuduhan terpilih dan berbaur politik.

“Alhamdulillah, PAS bersyukur dan mengalu-alukan keputusan Mahkamah Tinggi Kuala Lumpur yang telah melepas dan membebaskan Pengerusi Perikatan Nasional, Tan Sri Muhyiddin Yassin daripada empat pertuduhan guna kedudukan untuk suapan berjumlah RM232.5 juta yang dikaitkan dengan program Jana Wibawa.

“PAS berdoa semoga Tan Sri Muhyiddin Yassin akan selamat dan dipelihara oleh Allah,” katanya.

Berita berkaitan;


Israel tak peduli nasib tawanan bangsa sendiri?

REJIM pengganas Israel nampaknya tidak begitu mempedulikan nasib tawanan rakyat mereka yang berada di bawah tahanan Briged Al-Qassam.

Ini kerana, tawaran Gerakan Perjuangan Islam Palestin (Hamas) untuk melepaskan tawanan Israel dengan segera – dengan syarat Israel melepaskan semua tahanan Palestin di penjara negara haram itu – tidak mendapat respon segera daripada pihak Israel.

Apa yang dapat dilihat adalah Israel hanyalah bersandiwara dengan mengatakan mereka bimbang akan keadaan tawanan di bawah sayap ketenteraan Hamas iaitu Briged Al-Qassam, tetapi tidak melakukan tindakan tuntas untuk memastikan keselamatan tawanan.

Mereka memilih untuk berdolak dalih dengan keluarga tawanan dan seakan ‘mencuri masa’ untuk kepentingan propaganda sendiri.

Dalam satu kenyataan, tentera Israel kononnya berkata ia telah berusaha untuk memberi jaminan kepada orang ramai bahawa ia boleh mencapai dua matlamat perangnya terhadap Hamas secara serentak – menggulingkan pemimpin kumpulan itu dan menyelamatkan kira-kira 230 tebusan yang ‘diculik’ dari Israel.

Tetapi ketika tentera Israel meningkatkan serangan udara dan pencerobohan darat ke atas Semenanjung Gaza yang disekat, semakin ramai yang terbunuh menyebabkan keluarga tawanan semakin bimbang matlamat tersebut akan bertembung dengan akibat yang dahsyat, lapor AP.

Kerajaan Israel juga tidak menerangkan bagaimana kaedah misi menyelamatnya.

Dalam ucapan di televisyen lewat Sabtu, Perdana Menteri, Benjamin Netanyahu mengakui penderitaan keluarga tebusan dan berjanji pembebasan mereka adalah bahagian penting dalam usaha perang Israel, seiring dengan matlamatnya untuk memusnahkan Hamas.

Manakala, Menteri Pertahanan, Yoav Gallant pula berjanji untuk bertemu keluarga tawanan hari ini sebagai pertemuan rasmi pertama dengan mereka.

Mengulas keadaan ini, seorang jeneral bersara dan bekas ketua perisikan tentera Israel, Amos Yadlin berkata, cabaran kerajaan Israel adalah untuk memenuhi tekanan orang ramai yang kuat untuk mengembalikan tawanan dengan selamat dan menghapuskan Hamas.

Dia menegaskan kedua-dua matlamat itu ada kemungkinan boleh berlaku jika kerajaan negara haram itu menemui ‘strategi yang betul.’

“Kedua-duanya harus dikendalikan secara serentak dan harus menyokong satu sama lain,” kata Yadlin, tanpa mengulas lanjut.

Mengimbangi kepentingan keluarga tawanan dengan matlamat ketenteraan untuk memusnahkan Hamas menimbulkan dilema bagi Netanyahu, yang sudah diserang kerana kegagalan kerajaannya menghalang serangan terburuk dalam sejarah Israel dan gagal membantu rakyat pada hari serangan tersebut.

Apakah kesudahan pilihan Netanyahu demi menjaga survival politiknya? Membiarkan tawanan Israel di tangan Al-Qassam dan terus membedil Gaza (membunuh tawanan sendiri), atau ‘mengambil hati’ rakyatnya dengan menerima syarat Hamas?

Wartawan Ismaweb.net
Ainul Illia Meor Suzurudin


Masjid sebagai pusat transit mangsa keganasan boleh diperluas

BUKIT GANTANG, 4 Safar 1443H, Sabtu – Inisiatif menjadikan masjid sebagai pusat transit untuk mangsa keganasan domestik seperti yang dilaksanakan Jabatan Agama Islam Wilayah Persekutuan (JAWI) boleh diperluas ke negeri lain.

Menteri di Jabatan Perdana Menteri (Hal Ehwal Agama) Senator Idris Ahmad berkata langkah ini membolehkan fungsi sesebuah masjid itu dikembangkan dan tidak hanya sebagai pusat beribadah semata-mata.

“Kita boleh cadangkan untuk diperluas ke negeri lain, cuma kita ada pihak berkepentingan sendiri. Kita tidak boleh langgar batasan. Untuk laksanakan (perkara ini) perlu ada perbincangan antara kerajaan negeri, jabatan agama dan pihak Istana.

“Fungsi masjid seharusnya boleh menjadi pusat sehenti, ada pusat perniagaan, bukan untuk solat sahaja. Zaman kegemilangan Islam dahulu, masjid adalah satu pusat pembinaan tamadun dalam sesebuah negara,” katanya selepas menyampaikan bantuan dalam satu program di sini hari ini.

Beliau mengulas langkah JAWI dengan kerjasama Jabatan Pembangunan Wanita, Kementerian Pembangunan Wanita, Keluarga dan Masyarakat (KPWKM) yang menggerakkan inisiatif menjadikan masjid sebagai pusat transit untuk mangsa keganasan domestik.

Menurut laporan media, Pengarah JAWI Datuk Mohd Ajib Ismail berkata program tersebut yang dilancarkan pada Mei lepas, terbuka kepada lelaki dan wanita, termasuk individu bukan Islam, yang menjadi mangsa keganasan rumah tangga.

Terdahulu, Idris menyampaikan sumbangan dari Yayasan Pembangunan Ekonomi Islam Malaysia (YaPEIM) kepada seorang remaja lumpuh Ahmad Auza’e Subri, 18, dari Kampung Sungai Petai, Changkat Jering, yang kini terlantar setelah terbabit kemalangan jalan raya tiga tahun lepas.

Ibunya Rukiyah Miharta, 56, berkata kemalangan itu menyebabkan anaknya tidak mampu menguruskan diri dan perlu bergantung pada ahli keluarga dari segi urusan seharian termasuk aspek makan, minum dan penjagaan diri. – Bernama


PRU dalam musim banjir, siapa yang untung?: Penganalisis

Oleh Ainul Illia Meor Suzurudin

BANGI, 26 Safar 1444H, Jumaat – Cadangan untuk mengadakan Pilihan Raya Umum ke-15 (PRU15) dalam musim banjir hanya memberikan kesan dan persepsi tidak baik terhadap kerajaan.

Lebih malang lagi, jika Perdana Menteri tunduk kepada desakan parti yang paling dilihat tergesa-gesa untuk mengadakan pilihan raya secepat mungkin, di mana ia sekali gus akan membuatkan rakyat jelak pada pemerintah.

Penganalisis politik, Dr Mazlan Ali berkata, ia menimbulkan persepsi bahawa kerajaan tidak mempedulikan rakyat kerana sanggup mengadakan pilihan raya dalam keadaan rakyat berdepan dengan banjir.

Bukan itu sahaja, antara yang turut memberikan nilai negatif kepada kerajaan, katanya, adalah kerana keadaan ketika ini agak tidak stabil ekoran isu kejatuhan mata wang Malaysia dan juga kadar inflasi yang dilaporkan meningkat kepada 4.7 peratus pada Ogos berbanding 4.4 peratus pada Julai.

“Dalam erti kata lain, situasi terkini tidak menyebelahi kerajaan. Di samping isu ekonomi, timbul pula isu yang dibongkar pembangkang seperti isu pembekalan kapal tempur pesisir (LCS), kemasukan Datuk Seri Najib Razak ke penjara dan pemimpin UMNO lain yang berdepan kes mahkamah.

“Ini turut memberikan persepsi yang tidak baik mengenai kerajaan dan juga UMNO,” katanya ketika dihubungi Ismaweb.net.

Beliau berkata, sebelum ini UMNO memang berkeyakinan mereka boleh menang PRU memandangkan pengundi atas pagar tidak begitu gembira dengan politik bahkan tak mempedulikan politik hingga memudahkan Barisan Nasional (BN) menang di Melaka dan Johor.

“Tapi mutakhir ini saya berpandangan rakyat semakin kembali mula memberi pandangan mengenai politik ekoran isu rasuah yang sedang dibongkar. Ini menjadi satu pemicu kepada kesedaran rakyat,” katanya.

Bagaimanapun, jika PRU tetap diadakan pada musim banjir, berkemungkinan besar peratusan keluar mengundi tidak begitu tinggi.

“Ini pula mungkin boleh dijadikan isu oleh pembangkang. Memandangkan negeri-negeri yang berisiko banjir adalah di bahagian pantai timur dan utara di mana negeri ini dikuasai oleh PAS. Hanya UMNO dan PAS yang kuat bersaing di kawasan itu.

“Kalau berlaku banjir di negeri-negeri ini UMNO dan PAS akan kehilangan kelebihan. Mungkin peratus mengundi buat mereka juga akan turun,” katanya.

Terdahulu, Jabatan Meteorologi Malaysia (MetMalaysia) meramalkan, negara akan mengalami hujan lebat berterusan mulai pertengahan November.

Ia dijangka membawa kepada banjir besar pada penghujung bulan berkenaan.

Monsun Timur Laut yang aktif pada tempoh itu mengundang risiko berlaku hujan lebat berterusan dan peratusan banjir berskala besar adalah tinggi.


PM harap belia lebih celik, cakna sistem demokrasi berparlimen

KUALA LUMPUR, 14 Syawal 1443H, Ahad – Perdana Menteri Datuk Seri Ismail Sabri Yaakob berharap belia lebih celik dan cakna tentang sistem demokrasi berparlimen serta peranan sebagai pengundi muda dengan pelaksanaan Undi18, seterusnya meningkatkan jati diri menjadi warganegara bertanggungjawab menjelang pilihan raya umum (PRU) akan datang.

Beliau berkata golongan belia memainkan peranan lebih besar dalam pembentukan negara bangsa terutamanya dalam memilih pemimpin negara selaras dengan pelaksanaan Pindaan Undang-undang Perlembagaan Persekutuan.

“Jumlah pengundi belia berusia antara 21 ke 40 tahun pada 2020 ialah 6.2 juta orang iaitu 40.8 peratus daripada keseluruhan 15.3 juta pengundi berdaftar,” katanya dalam perutusan sempena Hari Belia Negara 2022 bertemakan ‘Ini Masa Kita’ yang disiarkan televisyen tempatan hari ini.

“Pada 12 Mac 2022, negara mencipta sejarah baharu apabila golongan belia julung kalinya diberi hak dan mandat untuk mengundi pada Pilihan Raya Negeri Johor, yang mencatat peningkatan kira-kira 28 peratus pengundi dengan penambahan hampir 750,000 pengundi berusia 18 tahun ke atas daripada keseluruhan 2.6 juta pengundi berdaftar susulan pendaftaran automatik Undi18,” katanya.

Perdana Menteri berkata penglibatan anak muda yang dilihat semakin meningkat dalam arena politik negara merupakan petanda positif serta perlu dikembangkan lebih meluas. – Bernama


UEC berkiblat Taiwan, tak boleh disama taraf dengan SPM, SMA/SMU

BANGI, 9 Zulhijjah 1442H, Isnin – Sijil Peperiksaan Bersepadu (UEC) tidak boleh sama sekali disama tarafkan dengan apa jua sijil di bawah Kementerian Pendidikan Malaysia (KPM) yang setara.

Ini kerana, UEC adalah silibus sekolah persendirian Cina yang mana sukatan pelajarannya bukan sahaja berkiblatkan kepada Taiwan, tetapi juga ditentukan oleh Persatuan Cina, Hua Zhong, kata pemerhati politik, Prof Dr Ridhuan Tee Abdullah.

Tegasnya, perkara itu jelas bertentangan dengan Dasar Pendidikan Kebangsaan dan Akta Pendidikan 1996.

Membuat perbandingan, beliau berkata, Sijil Pelajaran Malaysia (SPM) dan Sijil Menengah Agama (SMA) atau Sijil Menengah Ugama (SMU) kelolaan oleh kerajaan dengan prosedur ketat, selaras dengan Dasar dan Falsafah Pendidikan Kebangsaan.

Manakala UEC katanya, adalah sekolah persendirian yang dibina oleh sebuah pertubuhan bukan kerajaan (NGO) ultra kiasu Cina, yang mereka sendiri yang menjadi lembaga dan pengelolanya.

“Daripada penyediaan silibus sehingga kepada peperiksaannya. Boleh dikatakan tidak ada sistem sebegini dalam dunia ini, pendidikan dikelolaan oleh NGO, kecuali pendidikan swasta.

“Dalam UEC, mereka (NGO ultra kiasu Cina) itu sendiri yang merangkakannya tanpa merujuk kepada kepada pihak yang berautoriti, seperti proses persijilan lain yang dikelola oleh kerajaan.

“Sebab itu, perbandingan dua sijil ini tidak wajar sama sekali dilakukan,” katanya dalam kenyataan hari ini.

Serentak itu, Ridhuan Tee menggesa KPM menarik balik kemasukan sijil UEC bagi mengikuti Program Ijazah Sarjana Muda Perguruan (PISMP) di Institut Pendidikan Guru (IPG).

Katanya, dengan pengiktirafan UEC ini bukan sahaja tidak berlaku adil kepada dasar negara, tetapi juga kepada pelajar-pelajar Cina yang berada dalam aliran kebangsaan.

Ini termasuk yang berada di Sekolah Menengah Jenis Kebangsaan Cina (SMJKC), yang bertungkus lumus belajar bersama dalam aliran kebangsaan.

“Tiba-tiba UEC datang menutup peluang itu. Tidakkah kita berlaku zalim terhadap mereka semua,” katanya.


8 maut dalam insiden letupan bom kereta di Somalia

MOGADISHU, 9 Jamadilakhir 1443H, Rabu – Sekurang-kurangnya lapan orang terbunuh dalam kejadian letupan kereta di ibu negara Somalia, Mogadishu.

Penduduk Mogadishu, Mohamed Osman berkata, letupan itu mengenai dinding dan bumbung masjid berdekatan.

“Apabila saya keluar dari masjid, saya melihat beberapa rumah lama musnah, cebisan anggota badan di jalan.

“Kereta musnah, Tuk tuk (beca) terbakar; semua kekacauan dan kehilangan nyawa dalam satu minit, saya terselamat,” katanya kepada Reuters.

Tidak jelas pihak yang bertanggungjawab atas serangan bom itu.

Osman berkata, dia melihat sembilan mayat di tempat kejadian.

Sementara itu, Pengarah Perkhidmatan Aamin Ambulance, Abdukadir Abdirahman meletakkan angka kematian seramai lapan orang.

“Sebuah bom kereta menyasarkan konvoi, termasuk kereta kalis peluru menggunakan jalan Avisione, kami bukan pemilik konvoi itu.

“Kami membawa lapan mayat dari tempat kejadian,” katanya. – Agensi


Ribuan Uyghur di Turki protes desak tutup kem di Xinjiang

ANKARA, 12 Syaaban 1442H, Jumaat – Turki membangkitkan isu umat Islam Uyghur ketika perbincangan dengan Menteri Luar China di Ankara, kata Menteri Luar Turki, Mevlut Cavusoglu.

Tindakan itu susulan ratusan rakyat Uyghur memprotes kekejaman dan perlakuan ke atas etnik mereka di China.

Menteri Luar China, Wang Yi bertemu Cavusoglu dan kemudian, Presiden Tayyip Erdogan pada Khamis, ketika kira-kira 1,000 penunjuk perasaan berkumpul di Istanbul, melaungkan ‘Diktator China’ dan ‘Hentikan pembunuhan beramai-ramai Uyghur, tutup kem’.

Sebahagian penunjuk protes mengibarkan bendera biru-putih gerakan kemerdekaan Turkestan Timur, nama yang merujuk kepada Xinjiang.

“Kami di sini mahu bertanya mengenai keluarga. Mengapa kami tidak dapat menghubungi mereka Adakah mereka mati atau hidup?

“Di manakah mereka? Adakah mereka di perkhemahan atau di luar?” kata seorang penunjuk perasaan Uyghur dikenali sebagai Imam Hasan Ozturk.

Beijing meluluskan perjanjian ekstradisi antara kedua-dua negara pada Disember lalu dengan kesepakatan yang menunggu ratifikasi Parlimen Turki.

Aktivis di antara sekitar 40,000 orang Uyghur yang tinggal di Turki telah meningkatkan usaha untuk mengentengahkan keadaan mereka, mengadakan tunjuk perasaan secara berkala di ibu kota Ankara dan kota terbesar Istanbul.

Cavusoglu menafikan bahawa perjanjian ekstradisi antara kedua negara akan menyebabkan Uyghur dihantar kembali ke China, menggambarkannya sebagai perjanjian rutin yang sama dengan perjanjian yang Turki dengan negara-negara lain.

Katanya, setelah bertemu Wang, beliau telah menyampaikan ‘kepekaan dan pemikiran kerajaan terhadap orang-orang Turki Uyghur’, sambil menambah bahawa Ankara dan Beijing akan meningkatkan kerjasama untuk menentang pandemik COVID-19 dan vaksin.

Kebimbangan Uyghur didorong oleh pergantungan Ankara pada China untuk vaksin COVID-19 – setelah menerima 15 juta dos dari Sinovac Biotech dan memesan puluhan juta lagi.

Minggu ini, Turki menerima 1.4 juta dos vaksin yang dibangunkan oleh BioNTech Jerman, kumpulan vaksin bukan Cina pertama yang signifikan. – Agensi


Tiada sijil kesihatan sah, 2 tan keju dari New Zealand dirampas

BANGI, 17 Jamadilakhir 1442H, Sabtu – Jabatan Perkhidmatan Kuarantin dan Pemeriksaan Malaysia (MAQIS) Johor merampas lebih dua tan keju dari New Zealand yang tidak mempunyai sijil kesihatan sah di Bangunan Sultan Iskandar (BSI), semalam.

Pengarahnya, Nur Afifah A Rahman berkata, pihaknya menahan sebuah lori membawa keju itu dalam pemeriksaan rutin dijalankan penolong penguatkuasa jabatan berkenaan, pada jam 7 malam.

“Keju yang dirampas dianggarkan bernilai RM39,712 ketika pegawai MAQIS menjalankan pemeriksaan di laluan lori BSI.

“Mereka mendapati keju seberat 2,080 kg itu tidak mempunyai sijil kesihatan sah yang diperlukan MAQIS.

“Sehubungan itu barangan dagangan berkenaan dirampas manakala pemandu yang berusia 39 tahun dilepaskan selepas keterangannya diambil,” katanya seperti dilapor media tempatan hari ini.

Nur Afifah berkata, kes disiasat mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 (Akta 728) kerana tidak mematuhi syarat import sebagaimana yang dinyatakan dalam permit, lesen atau perakuan.

Jika sabit kesalahan boleh dikenakan denda maksimum RM100,000 atau dipenjara enam tahun atau kedua-duanya dan bagi kesalahan kedua atau yang berikutnya didenda maksimum RM150,000 atau dipenjara maksimum melebihi tujuh tahun atau kedua-duanya.

Beliau berkata, pihaknya sentiasa komited melakukan pemeriksaan dan akan terus memantau semua pintu masuk negara bagi memastikan kawalan penyakit ikan, haiwan, tumbuhan dan jaminan keselamatan makanan terpelihara.


Rejim pengganas Israel culik Pengarah Pusat Manuskrip Masjid al-Aqsa

BAITULMAQDIS, 27 Rabiulawal 1442H, Jumaat – Rejim pengganas Israel bersama ejen penyamar menculik Pengarah Pusat Manuskrip Masjid al-Aqsa, Radwan Amr dalam operasi di Baitulmaqdis Timur dan menahan beberapa orang Palestin lain dalam satu siri serbuan berasingan di wilayah yang dijajah.

Media Palestin yang memetik sumber mengatakan, tentera Israel menyerbu kejiranan al-Thawri di selatan Masjid al-Aqsa, pada petang Rabu dan memecah masuk rumah Amr, sebelum menahannya.

Amr, seorang akademik dan aktivis terkenal kerana mendedahkan rancangan pengyahudian rejim Israel di Baitulmaqdis.

Ibunya, Zeina, bekerja sebagai guru di perkarangan Masjid al-Aqsa dan ayah beliau pakar dalam mendedahkan pelanggaran Israel.

Pihak berkuasa pendudukan Israel baru-baru ini meningkatkan kempen penganiayaan terhadap pegawai Palestin dan pekerja organisasi Wakaf Islam (Wakaf) yang mengawasi tempat suci umat Islam di Baitulmaqdis, yang kini berada di bawah sekatan ketat tentera rejim Israel.

Di luar perkarangan terutama di pintu gerbangnya, tentera Israel mengenakan sekatan ke atas akses jemaah Palestin ke masjid, meminta kad pengenalan, merampasnya dan menggeledah beg mereka.

Manakala, secara berasingan, Pusat Maklumat Palestin mengatakan bahawa pasukan Israel menculik beberapa orang Palestin dalam serangan besar-besaran, semalam di Tebing Barat dan Baitulmaqdis Timur.

Sejumlah aktivis, pelajar universiti dan juga kanak-kanak bawah umur adalah antara tahanan.

Tentera Israel menculik pemuda Palestin itu setelah masuk ke rumah mereka di bandar-bandar Tebing Barat, Bethlehem, al-Khalil (Hebron) dan Nablus.

Beberapa orang Palestin juga dibawa secara paksa oleh tentera Israel di perkampungan Ramallah al-Mughayyir dan Kafr Ni’ma.

Mereka juga menyerbu kem pelarian Tulkarem dan kota Ramallah Kobar semasa kempen penculikan. Penduduk tempatan mengatakan pertempuran ganas berlaku antara tentera dan penduduk di tanah perkuburan lama di Kobar dan di tempat lain di seluruh wilayah.

Rangkaian pertempuran ganas juga meletus ketika pasukan Israel menyerbu kem pelarian Qalandiya di Baitumalqdis Timur. Mereka juga menculik dua pemuda Palestin dari bandar at-Tur di wilayah yang diduduki. – Agensi


Cadang tambah kaunter bergerak JPJ

KUALA LUMPUR, 28 Muharram 1443H, Isnin – Menteri Pengangkutan, Datuk Seri Dr Wee Ka Siong menerima cadangan untuk menambah kaunter bergerak Jabatan Pengangkutan Jalan (JPJ) atau ‘JPJ mobile’ kerana ia dilihat lebih memudahkan orang ramai untuk berurusan secara pandu lalu.

Beliau berkata demikian selepas mengadakan lawatan bagi meninjau hari pertama pengoperasian semula kaunter-kaunter JPJ di Wangsa Maju, hari ini.

Beliau memaklumkan, mulai hari ini kaunter JPJ di seluruh negara mula beroperasi dengan kapasiti 100 peratus secara ‘walk-in’.

Mengulas mengenai cadangan penambahan kaunter bergerak JPJ, Ka Siong berkata, ia juga membolehkan orang ramai yang masih belum lengkap divaksinasi untuk meneruskan urusan mereka, berbanding jika berurusan di kaunter yang diwajibkan lengkap vaksinasi.

“JPJ Wangsa Maju sebagai antara cawangan yang paling sibuk, menerima pelanggan sekitar 1,200 sehari ketika kaunter dibuka secara janji temu dalam talian.

“Namun, angka pengunjung meningkat kepada 2,000 selepas ia dibuka secara ‘walk-in’. Ini sekaligus mempercepatkan urusan orang ramai,” katanya.

Selain itu, katanya, orang ramai juga boleh berurusan menerusi portal-portal yang disediakan seperti MySikap JPJ, MyEG, Puspakom dan Pos Malaysia Berhad secara dalam talian bagi urusan yang berkaitan.

Malah, kaunter berkelompok juga disediakan bagi memudahkan urusan orang ramai yang memerlukan urusan atau transaksi yang banyak menerusi syarikat swasta yang berkenaan.

“Selain itu, keutamaan turut diberikan kepada warga emas dan OKU untuk semua urusan di kaunter JPJ.

“Dalam lawatan ini saya diiringi oleh Pengarah JPJ WPKL, EZaki Ismail dan Ketua Bahagian Penguatkuasa JPJ WPKL, Ahmad Kamarunzaman Mehat.

“Syabas saya ucapkan kepada seluruh warga JPJ Wangsa Maju atas khidmat yang diberikan kepada orang ramai,” katanya.


Keputusan wajibkan penjawat awam ambil vaksin sah ikut syarak

KUALA LUMPUR, 29 Safar 1443H, Rabu – Keputusan kerajaan mewajibkan penjawat awam mengambil vaksin COVID-19 berdasarkan pertimbangan tertentu, adalah sah dari sudut pandangan syariah dan perlu dipatuhi serta tidak boleh dianggap menyekat kebebasan individu di negara ini, kata seorang pakar syariah.

Ketua Penolong Mufti (Penyelidikan), Pejabat Mufti Wilayah Persekutuan Dr Syed Shahridzan Syed Mohamed berkata, berdasarkan Siasah Syar’iyah, apabila kerajaan telah mewajibkan penjawat awam divaksinasi maka kelompok yang enggan patuh boleh dikenakan tindakan tatatertib kerana ingkar arahan berkaitan kepentingan umum serta tidak bertentangan dengan syariat.

“Agama Islam melalui bidang Siasah Syar’iyah memberikan hak mutlak kepada pemerintah (kerajaan yang mentadbir) untuk mengeluarkan arahan tertentu dalam menguruskan keadaan darurat seperti penularan COVID-19.

“Tindakan tatatertib boleh dikategorikan sebagai hukuman ringan yang boleh dikenakan oleh kerajaan menurut Siasah Syar’iyah,” katanya ketika dihubungi Bernama baru-baru ini.

Syed Shahridzan berkata vaksinasi adalah demi kepentingan umum dan bukan individu serta memerlukan kerjasama orang ramai untuk menjayakannya kerana sudah terbukti secara saintifik bahawa individu yang tidak divaksin boleh menyebabkan orang lain lebih mudah dijangkiti COVID-19.

“Dalam kes ini, kita menggunakan kaedah fekah ‘al-masalahatu al-‘ammatu muqaddamatun ‘ala al-maslahati al-khaassati’ (kepentingan awam lebih diutamakan daripada kepentingan peribadi).

“Kerajaan boleh mewajibkan pengambilan vaksin COVID-19 ke atas penjawat awam atas dasar maslahat (kepentingan). Berdasarkan kelebihan yang diperuntukkan oleh Siasah Syar’iyah kepada pemerintah (kerajaan), ia boleh mewajibkan pengambilan vaksin COVID-19 ke atas semua rakyat di negara ini,” katanya.

Menurut Syed Shahridzan, ini berpandukan kaedah fekah lain yang menyatakan, ‘tasarruful Imami ‘ala al-ra‘iyyati manutun bil maslahati’ (keputusan kerajaan untuk rakyat dilaksanakan demi kepentingan mereka).

Beliau berkata, majoriti umat Islam di negara ini bermazhab Ahli Sunnah Wal Jamaah yang mewajibkan taat kepada arahan pemerintah dalam perkara berhubung kepentingan umum dan tidak bertentangan dengan syariah.

Pada 30 Sept, Jabatan Perkhidmatan Awam (JPA) dalam kenyataannya memaklumkan semua pegawai perkhidmatan awam Persekutuan diwajibkan mengambil vaksin COVID-19 dan mereka dikehendaki untuk segera melengkapkan vaksinasi sebelum 1 November 2021.

Menurut JPA, hampir 98 peratus pegawai telah mengambil vaksin manakala kelompok yang masih belum mendaftar adalah kecil iaitu hanya 1.6 peratus melibatkan 16,902 orang.

Semua pegawai awam adalah tertakluk kepada Peraturan-Peraturan Pegawai Awam (Kelakuan dan Tatatertib) 1993. – Bernama


200,000 penduduk terjejas, negara penjajah sengaja bom saluran paip utama

GAZA, 9 Syawal 1442H, Jumaat – Biarpun Semenanjung Gaza kini meraikan kemenangan setelah 11 hari berdepan serangan pengganas Israel, wilayah itu terpaksa menanggung kemusnahan teruk khususnya pada kediaman dan kemudahan awam.

Ini termasuk tindakan rejim yang sengaja menyasarkan dua saluran paip air di kawasan Al-Saftawi sehingga menjejaskan bekalan kepada 20 peratus penduduk di Gaza, kata perbandaran dalam satu kenyataan.

“Serangan udara Israel di kawasan Al-Saftawi kelmarin merosakkan dua saluran paip air utama yang disalurkan kepada kawasan perumahan barat laut.

“Dukacita, Perbandaran Gaza mengesahkan bahawa pengeboman di dua saluran air ini, menjejaskan lebih 200,000 pengguna menyebabkan mereka tidak mendapat bekalan air dan memburukkan lagi krisis yang dihadapi wilayah ini kerana sengaja sasar terhadap infrastrukturnya,” kata kenyataan itu.

Setakat ini, bandar Gaza telah mula memeriksa kemusnahan dan membuat penyelesaian sementara untuk mengurangkan krisis air yang disebabkan daripada pertempuran itu.

Palestin bagaimanapun terus mengecam dan mengutuk tindakan Israel yang menyasarkan serangan ke atas infrastruktur, bangunan serta kemudahan penting secara sengaja di wilayah itu. – Agensi


Ditegur RSF, Fahmi Fadzil memalukan negara

BANGI, 18 Safar 1445H, Isnin – Sikap Menteri Komunikasi dan Digital, Fahmi Fadzil memalukan nama negara selepas dikecam hebat Reporters Without Borders (RSF).

Sebelum ini, Pengarah biro Asia-Pasifik RSF, Cédric Alviani menggesa Fahmi menghentikan sekatan terhadap laman berita dalam talian.

Katanya, RSF sangat bimbang dengan gelombang sekatan oleh pihak berkuasa Malaysia, tanpa penjelasan atau dibawa ke mahkamah, berkait laman web berita yang kritikal terhadap kerajaan.

Alviani berkata, tindakan seperti itu hanya akan memudaratkan demokrasi di Malaysia.

Ekoran itu, Ketua Penerangan Parti Pribumi Bersatu Malaysia (Bersatu), Datuk Razali Idris menggesa Menteri Komunikasi dan Digital menjawab secara terbuka kepada pengamal media di negara ini berhubung perkara itu.

“Memalukan sehingga badan bukan kerajaan (NGO) berkaitan kebebasan media berpangkalan di Paris, Perancis, RSF mengecam tindakan Suruhanjaya Komunikasi dan Multimedia (SKMM) di bawah Kementerian Komunikasi dan Digital yang telah menyekat kebebasan media di negara ini.

“Menteri Komunikasi dan Digital harus bertanggungjawab dalam hal ini!” katanya dalam kenyataan hari ini.

Razali menegaskan, tidak ada erti kemerdekaan ke-66 sekiranya kebebasan media disekat-sekat atas alasan fitnah, subversif kononnya menjatuhkan atau memburukkan kerajaan serta tohmahan.

Bahkan baginya, tidak ada erti Malaysia menduduki tangga ke-73 daripada 180 dalam Indeks Kebebasan Akhbar Dunia RSF 2023 jika kebebasan itu dihalang sesuka hati.

“Menteri Komunikasi dan Digital ala Madani ini mungkin tidak faham apa sebenarnya erti kebebasan media dan perjuangan suara media.

“Terutama dalam membina pembangunan minda rakyat yang lebih berani, telus, berpaksikan kepada kebenaran dan menerima apa jua pandangan secara terbuka.

“Mohon penasihat media kepada menteri di pejabat menterinya, Ketua Pengarah Penyiaran RTM mahupun Ketua Pengarang Bernama memberi taklimat khusus kepada menterinya yang masih terkial-kial akan skop tanggungjawab kepada rakyat dan negara,” katanya.


COVID-19: RM593 juta dibelanja bagi perolehan darurat peralatan hospital

KUALA LUMPUR, 15 Safar 1443H, Rabu – Sebanyak RM593 juta telah dibelanjakan bagi perolehan darurat peralatan tambahan hospital yang diperlukan bagi merawat kes COVID-19 sejak dua tahun lepas, Dewan Rakyat diberitahu hari ini.

Menteri Kesihatan Khairy Jamaluddin berkata perolehan yang dibuat pada 2020 dan tahun ini (2021) telah diagihkan mengikut keperluan ke semua fasiliti kesihatan di seluruh negara.

“Ia termasuk peralatan seperti katil pesakit biasa, katil pesakit Unit Rawatan Rapi (ICU), ventilator, ultrabunyi, body freezer, kontena mayat, silinder oksigen dan lain-lain lagi.

“Ini tidak termasuk sumbangan peralatan yang diterima dari dalam dan luar negara yang bernilai RM148 juta,” katanya menjawab soalan Datuk Abdullah Sani Abdul Hamid (PH-Kapar) yang meminta Khairy menyatakan status kebolehupayaan alatan hospital kerajaan yang digunakan untuk merawat pesakit COVID-19.

Khairy berkata selain menambah peralatan hospital, Kementerian Kesihatan (KKM) juga menubuhkan ‘National Rapid Response Task Force’ supaya petugas kesihatan boleh dimobilisasi ke negeri-negeri yang mempunyai jangkitan kes tinggi ketika ini seperti Pulau Pinang, Kedah dan Sabah. – Bernama


Doktrin keselamatan menyeluruh beri tanggungjawab bersama pelihara negara

PUTRAJAYA, 19 Zulhijjah 1443H, Selasa – Malaysia memperkenalkan doktrin Keselamatan Menyeluruh (COMSEC) bagi membolehkan tanggungjawab memelihara keselamatan negara dipikul bersama-sama seluruh jentera kerajaan dan segenap lapisan masyarakat secara proaktif.

Perdana Menteri Datuk Seri Ismail Sabri Yaakob berkata doktrin COMSEC, yang diperkenalkan Majlis Keselamatan Negara (MKN) itu adalah untuk membolehkan Malaysia mendepani cabaran pengurusan keselamatan negara pada masa kini dan akan datang.

“Tonggak kepada pelaksanaan strategi keselamatan menyeluruh adalah amanah yang perlu dijunjung oleh seluruh Keluarga Malaysia,” katanya ketika berucap merasmikan Persidangan Keselamatan Negara 2022 dan Sambutan Bulan Keselamatan Negara 2022 di sini hari ini.

Ismail Sabri pada persidangan itu mahu seluruh jentera kerajaan memastikan strategi COMSEC diterapkan dalam seluruh aspek tadbir urus negara serta mahu MKN melaksanakan inisiatif Latih Amal Keselamatan Menyeluruh pada kadar segera.

“Latih Amal Keselamatan Menyeluruh ini membolehkan tahap kesiapsiagaan dipertingkat, untuk Malaysia menghadapi sebarang potensi situasi krisis pada masa hadapan,” katanya dan menambah latih amal itu perlu melibatkan kementerian dan agensi kerajaan Persekutuan dengan kerjasama kerajaan negeri serta penglibatan pihak swasta.

Perdana Menteri berkata setiap agensi kerajaan harus bersedia melalui mekanisme sedia ada untuk memulakan perancangan pelaksanaan Latih Amal Keselamatan Menyeluruh pada kadar segera.

“Malah, perlu diintegrasikan aspek sukarelawan dan badan-badan bukan kerajaan khususnya melibatkan pelbagai segmen komuniti,” katanya.

Ismail Sabri berkata bagi tempoh tiga tahun akan datang, MKN harus memulakan suatu kerangka pelaksanaan Latih Amal Keselamatan Menyeluruh untuk diuji di peringkat awal sebelum diperkemaskan secara berterusan.

Beliau dalam pada itu turut merakamkan setinggi-tinggi penghargaan kepada para sukarelawan yang sentiasa memastikan seluruh Keluarga Malaysia dapat kembali pulih sewaktu ditimpa musibah.

“Sebenarnya, budaya kesukarelawanan perlu terus disemai dan dipupuk sebagai satu pendekatan memastikan komuniti mampu berhadapan dengan cabaran-cabaran mendatang,” katanya.

Beliau berkata komuniti juga harus bersedia menjadi mata dan telinga agensi keselamatan dalam usaha mencegah sebarang bentuk ancaman kepada keselamatan negara.

Bagi mengiktiraf sumbangan dan peranan ahli komuniti, beliau berkata kerajaan memutuskan untuk memperkenalkan konsep Pengurusan Keselamatan Berasaskan Komuniti (CBSM). – Bernama


Speaker: PM silap besar lantik individu berfahaman liberal

BANGI, 22 Zulkaedah 1441H, Selasa – Walaupun pelantikan Datuk Azhar Azizan Harun sebagai Speaker Dewan Rakyat sah mengikut Perlembagaan negara dan Peraturan-Peraturan Majlis Mesyuarat Dewan Rakyat, namun rekod peribadi beliau merupakan isu pokok yang perlu dipertikai.

Ahli Jawatankuasa Pusat Ikatan Muslimin Malaysia (ISMA), Ir Lukman Al Hakim mendakwa, Azhar terkenal sebagai individu berfahaman liberal dan sering terpalit dengan pelbagai isu kontroversi seperti enakmen jenayah syariah, pesta arak dan transgender.

Dakwanya lagi, Azhar juga tegas mempertahankan G25, Sister In Islam (SIS) dan golongan pejuang Lesbian, Gay, Biseksual dan Transgender (LGBT) yang amat konsisten merobek Perlembagaan.

Golongan itu juga, katanya, merosakkan anak muda negara dengan fahaman sesat dan perjuangan songsang yang didalangi kuasa-kuasa dunia yang membenci Islam.

“Agenda perjuangan yang bertentangan dengan sejarah serta identiti negara ini amat berbahaya kepada keamanan, keharmonian serta integrasi nasional yang cuba dipertahankan selama ini,” katanya dalam satu kenyataan, hari ini.

Bimbang dengan keperibadian Azhar itu, Lukman berkata, jika seorang Speaker Dewan Rakyat mempunyai kecenderungan sebegini, ia pasti akan mencemar kredibiliti serta kemuliaan dewan yang berfungsi menjunjung tinggi Perlembagaan, Rukun Negara dan kedudukan istimewa Islam, bangsa Melayu serta institusi raja sebagai tunjang asas kenegaraan.

“Ini juga merupakan satu lagi kesilapan besar oleh Perdana Menteri, Tan Sri Muhyiddin Yassin yang mungkin terpaksa dilakukan beliau demi mempertahankan kedudukannya yang semakin terancam,” katanya lagi.

Bekas Pengerusi Suruhanjaya Pilihan Raya (SPR) itu mengangkat sumpah sebagai Yang Dipertua Dewan Rakyat yang baharu bagi menggantikan Tan Sri Mohamad Ariff Md Yusof, semalam.

Nama beliau dicadangkan oleh Muhyiddin mengikut Peraturan Mesyuarat 4 (1), Peraturan-Peraturan Majlis Mesyuarat Dewan Rakyat.

Jawatan Yang Dipertua Dewan Rakyat kosong apabila usul dikemukakan Muhyiddin bagi tujuan tersebut berjaya mendapat sokongan 111 undian bersetuju manakala 109 undi menolak dan seorang anggota Parlimen tidak hadir.


COVID-19: Malaysia masih catat 1 angka positif

PUTRAJAYA, 11 Zulkaedah 1441H, Jumaat – Malaysia mencatat jumlah kes positif COVID-19 satu angka sejak 29 Jun lepas, dengan hanya lima lagi kes baharu direkod hari ini.

Ketua Pengarah Kesihatan Datuk Dr Noor Hisham Abdullah berkata daripada lima kes baharu yang dilaporkan, tiga kes adalah kes import yang mendapat jangkitan di luar negara yang melibatkan semua warganegara Malaysia.

“Kedua-dua kes penularan di dalam negara adalah di kalangan warganegara Malaysia, iaitu dua kes saringan pra rujukan di Hospital Queen Elizabeth, Kota Kinabalu. Tiada kes di kalangan bukan warganegara dilaporkan pada hari ini,” katanya pada sidang media perkembangan wabak Covid-19 di sini hari ini.

Dr Noor Hisham berkata, perkembangan terbaharu itu menjadikan jumlah kes positif COVID-19 di Malaysia adalah sebanyak 8,648 kes dan jumlah kes aktif dengan kebolehjangkitan COVID-19 adalah 81 kes.

Jumlah kumulatif kes pulih sepenuhnya dari COVID-19 dan telah didiscaj daripada wad juga mengampiri 100 peratus, iaitu sebanyak 97.7 peratus atau bersamaan 8,446 kes termasuk sembilan lagi kes pulih hari ini, kata beliau. – Bernama


Bahrain dikecam kerana layanan buruk terhadap tahanan politik di penjara

MANAMA, 9 Zulhijjah 1443H, Sabtu – Beberapa kumpulan hak asasi manusia mengecam tindakan Republik Bahrain berkaitan layanan terhadap tahanan politik yang melancarkan mogor lapar sejak setahun lalu.

Abduljalil al-Singace, seorang pengarah dan jurucakap Kumpulan Hak Asasi Manusia bagi Biro Pergerakan Haq untuk Sivil dan Demokrasi dipenjarakan sejak 2011 dan dijatuhi hukuman penjara seumur hidup kerana didakwa terlibat dengan aktiviti keganasan.

Pada Julai tahun lalu, dia memulakan mogok lapar selepas pihak penjara merampas bahan-bahan penyelidikan daripada sel penjara di Penjara Jaw, timur, Bahrain.

Reporters Without Borders, (RSF) sebuah pertubuhan bukan kerajaan (NGO) menggesa pihak berkuasa negara itu membebaskan aktivis berkenaan apabila kesihatannya yang semakin merosot.

Dia turut mengalami sindrom pasca polio selain memerlukan bantuan kerusi roda untuk bergerak.

Ketua RSF, Sabrina Bennoui berkata, bantuan segera perlu diberikan kepada Abduljalil dan tidak boleh membiarkan aktivis berkenaan dibiarkan meninggal dunia dan dilupakan.

“Blogger ini telah dibiarkan di penjara selama 11 tahun, apa yang ditunggu oleh pihak berkuasa lagi untuk mengakui keadaan ini terdesak.

“Kami menggesa pihak berkuasa bertanggungjawab dan membebaskan Abduljalil dengan segera,” katanya.

Menurut RSF, Abduljalil kini dilaporkan mengalami kehilangan berat badan sebanyak 25 kilogram sejak melancarkan mogor lapar.

Malah ahli keluarganya memberitahu RSF, keadaannya sangat lemah, badannya menggeletar.

“Mukanya berada dalam keadaan pucat dan dia hanya bertahan dengan mengambil susu dan teh bersama vitamin,” kata ahli keluarganya.

Sejak kebangkitan Arab Spring 2011, yang menyaksikan ribuan pro demokrasi mengadakan demontrasi jalanan di Bahrain, Negara Teluk telah melancarkan serangan terhadap kumpulan pembangkang dan kumpulan hak asasi manusia.

Abduljalil antara 13 penunjuk perasaan anti-kerajaan yang ditahan dan disabitkan kesalahan kerana didakwa terlibat menunbuhkan kumpulan pengganas.

Awal minggu ini, Amnesty Antarabangsa menggesa pihak berkuasa Bahrain membebaskan segera tanpa syarat selain memberikan rawatan segera. – Agensi


Nelayan Vietnam maut ditembak APMM

KOTA BHARU, 27 Zulhijjah 1441H, Isnin – Polis Kelantan mengesahkan seorang nelayan lelaki warga Vietnam, maut selepas terkena tembakan yang dilepaskan anggota Agensi Penguatkuasaan Maritim Malaysia (APMM) Kelantan.

Ketua Polis Kelantan DCP Shafien Mamat berkata kejadian itu berlaku pada pukul 11.40 malam tadi, kira-kira 81 batu nautika dari perairan Tok Bali, Pasir Puteh.

“Siasatan awal polis mendapati anggota APMM yang sedang menjalankan rondaan di bawah Op Kuda Laut, telah menahan sebuah bot nelayan asing warga Vietnam yang menceroboh perairan negara.

“Ketika bot berkenaan ditahan, berlaku provokasi menyebabkan anggota APMM berkenaan telah melepaskan tembakan dan terkena tubuh mangsa yang berumur kira-kira 30-an itu,” katanya pada sidang akhbar di Ibu Pejabat Polis Kontinjen (IPK) Kelantan di sini, hari ini.

Shafien berkata tembakan yang dilepaskan oleh anggota APMM berkenaan adalah ketika bertugas dan mempunyai peruntukan undang-undangnya yang tersendiri.

Beliau berkata mayat nelayan warga asing itu telah dibawa ke darat dan sedang menunggu untuk dibedah siasat di Hospital Tengku Anis, Pasir Puteh hari ini, manakala baki 12 nelayan asing yang berada di dalam bot berkenaan juga sedang dibawa ke darat oleh APMM ketika ini untuk siasatan lanjut.

Katanya buat sementara waktu, pihaknya menyiasat kes berkenaan di bawah Seksyen 307 Kanun Keseksaan kerana cubaan membunuh dan Seksyen 39(a) Akta Senjata Api 1960 kerana melepaskan tembakan.

“Pihak kami masih belum menerima maklumat lengkap berkaitan kes ini kerana APMM Kelantan masih belum membuat laporan polis,” katanya. – Bernama


Pejuang Palestin maut dalam letupan bom

NABLUS, 27 Rabiulawal 1444H, Isnin – Seorang anggota kanan Lions Den terbunuh dalam satu letupan di Tebing Barat yang diduduki pada Ahad.

Tamer Kilani terbunuh di Kota Lama Nablus apabila bom yang diletakkan di atas motosikal yang diparkir berhampiran diletupkan.

Kumpulan pejuang itu berkata, Israel membunuh Kilani, salah seorang ‘pejuang paling tegas’, dengan ‘peranti TNT’ dan berikrar untuk memberi Israel ‘tindak balas yang keras dan menyakitkan’.

Kumpulan Lions Den dikesan aktif di Kota Lama Nablus dalam beberapa bulan kebelakangan ini, di mana pertempuran antara pejuang Palestin dan pasukan tentera Israel berlaku hampir setiap hari.

Tentera Israel tidak mengulas mengenai penglibatannya dalam pembunuhan itu, bagaimanapun seorang jurucakap tentera mendakwa Kilani terbabit dalam serangan yang menyasarkan warga Israel.

Media Palestin melaporkan, Kilani telah menghabiskan lapan tahun di penjara Israel atas tuduhan menjadi anggota sayap tentera Barisan Popular untuk Pembebasan Palestin.

Beberapa kumpulan Palestin memberi penghormatan kepada Kilani, dengan pergerakan Fatah menyifatkan pembunuhannya sebagai ‘pembunuhan pengecut’.

Hari berkabung telah diisytiharkan di Nablus.

Puluhan pejuang dan orang awam Palestin terkorban tahun ini susulan peningkatan serbuan tentera Israel, yang kebanyakannya menyasarkan utara Tebing Barat. – Agensi


Banjir Taman Sri Muda surut, mangsa mula proses pembersihan

SHAH ALAM, 19 Jamadilawal 1443H, Jumaat – Seminggu selepas kejadian banjir yang menimpa Taman Sri Muda, di sini, kini keadaan semakin pulih apabila air tidak lagi bergenang di kawasan-kawasan terjejas malah cuaca cerah turut menerangi penempatan yang terletak dekat Seksyen 25 itu.

Tinjauan Bernama di beberapa lokasi perumahan yang dilanda banjir sebelum ini, mendapati ramai penduduk mula mencuci kediaman mereka yang terkesan susulan kejadian bencana itu pada 18 Dis lepas.

Kelihatan masing-masing bersama keluarga sibuk membersihkan halaman rumah, mencuci perabot, mengumpul barangan keperluan yang masih boleh digunakan serta membuang barangan rosak akibat banjir.

Sungguhpun begitu, rata-rata penduduk yang ditemui meluahkan rasa syukur kerana dapat pulang semula ke rumah dan meneruskan kehidupan mereka dengan harapan tragedi seumpama ini tidak berulang pada masa akan datang.

Seorang penduduk di Taman Sri Muda 2, Azli Mohd Yusof, 43, berkata kejadian banjir itu merupakan kali pertama dialaminya sejak menetap di kawasan perumahan ini 10 tahun lepas, namun bersyukur kesemua ahli keluarganya terselamat daripada sebarang perkara tidak diingini.

“Alhamdulillah. Keadaan sudah semakin baik dan kami sekeluarga pun telah pulang ke rumah semalam selepas dibenarkan pihak berkuasa. Sekarang agak sibuk untuk membersihkan rumah,” kata bapa kepada empat anak itu.

L. Banathan, 42, yang menetap di kawasan perumahan dekat Jalan Amanah di Taman Sri Muda pula pasrah dengan nasib yang menimpa susulan bencana itu bagaimanapun dia gembira apabila keadaan beransur pulih.

“Cuma saya harapkan lebih ramai yang sudi bantu menyumbangkan tenaga untuk cuci rumah kami yang terjejas termasuk banyak juga longgokan sampah di kawasan persekitaran ini,” katanya.

Selain itu, pemerhatian Bernama turut mendapati para peniaga bersama pekerja-pekerja di pusat komersial berdekatan Plaza Taman Sri Muda mula membersihkan premis perniagaan mereka yang terjejas akibat banjir.

Seorang pemilik kedai barangan elektronik yang tidak mahu dikenali meluahkan rasa sedih berikutan banyak produk jualannya rosak sehingga mengakibatkan kerugian lebih RM100,000.

“Tetapi hendak buat macam mana, benda sudah jadi. Kita (peniaga) harap supaya kerajaan akan pertimbangkan inisiatif tambahan lagi kepada mangsa-mangsa banjir sebab sekarang ini susah mahu bertahan,” kata lelaki berusia 39 tahun itu.

Sementara itu, Pengarah Seksyen Pelaksanaan Operasi Agensi Pengurusan Bencana Negara (NADMA) Datuk Hussein Omar Khan berkata keadaan banjir di Taman Sri Muda semakin pulih dan air juga sudah surut di setiap kawasan terjejas banjir itu.

Justeru, katanya, ketika ini penduduk dibenarkan pulang ke rumah masing-masing untuk menjalankan kerja pembersihan namun pusat pemindahan sementara (PPS) masih beroperasi bagi memberi ruang kepada mangsa untuk berada di PPS sehingga mereka selesai membersihkan rumah.

“Ada yang sudah mendiami rumah mereka tetapi mengikut keadaan rumah masing-masing, ada juga sebahagian yang berlindung di PPS kerana di PPS ada penyediaan makanan, rawatan dan sebagainya,” katanya ketika dihubungi Bernama.

Beliau turut berkata kerja-kerja pembersihan giat dijalankan di kesemua kawasan terjejas yang melibatkan petugas daripada pelbagai agensi berkaitan antaranya Majlis Bandaraya Shah Alam (MBSA) termasuklah badan bukan kerajaan serta sukarelawan. – Bernama


2 DUN di Pulau Pinang ‘hotspot’ menjelang PRN

GEORGE TOWN, 17 Zulhijjah 1444H, Khamis – Polis telah mengenal pasti sekurang-kurangnya dua kawasan Dewan Undangan Negeri (DUN) di Pulau Pinang yang berisiko menjadi kawasan panas (hotspot) menjelang Pilihan Raya Negeri (PRN) ini.

Ketua Polis Pulau Pinang, Datuk Khaw Kok Chin berkata, polis akan memberi tumpuan kepada dua kawasan berkenaan, yakni DUN Permatang Pasir di Parlimen Permatang Pauh, dan DUN Bayan Lepas di Parlimen Balik Pulau.

Beliau berkata tumpuan di kawasan berkenaan akan dibuat berdasarkan kepada maklumat yang diperoleh pihaknya dari semasa ke semasa.

Sementara itu katanya 5,776 pegawai dan anggota polis dari kontinjen negeri dengan dibantu 663 petugas polis dari Ibu Pejabat Polis Bukit Aman serta kontijen lain, bertugas sepanjang PRN di negeri ini,

“Di Pulau Pinang terdapat 23 pusat penamaan calon iaitu 14 di bahagian pulau manakala sembilan lagi di Seberang Perai dan pihak polis akan memastikan proses PRN berjalan dengan lancar,” katanya dalam sidang media di sini hari ini.

Sementara itu Khaw berkata polis telah mengenal pasti pertubuhan bukan kerajaan (NGO) yang disyaki di sokong oleh kumpulan kongsi gelap, dipercayai boleh menimbulkan kegusaran awam semasa PRN Pulau Pinang, di samping menganggu perjalanan pilihan raya.

“Polis telah ada semua senarai data, kegiatan mereka, dan sekarang ini kita sedang memerhati serta menjalankan risikan supaya mereka tidak menjadi ‘orang tengah’ atau menimbulkan kacau bilau. Jika (ada) yang cuba bertindak sedemikian, kita akan ambil tindakan segera,” katanya. – Bernama


Rakyat Selangor sudah muak-siri pembohongan, janji palsu PH

BANGI, 23 Jamadilakhir 1444H, Isnin – PAS Selangor yakin Perikatan Nasional (PN) mempunyai peluang baik untuk menang Pilihan Raya Negeri (PRN) walaupun Pakatan Harapan (PH) cuba menafikan hakikat tersebut.

Keyakinan itu bersandarkan beberapa perkembangan terbaharu selain beberapa faktor lain yang dilihat memberi banyak kelebihan kepada PN, kata Pesuruhjaya PAS Selangor, Datuk Dr Ahmad Yunos Hairi.

“Rakyat di Negeri Selangor sudah muak dengan siri-siri pembohongan dan janji-janji palsu Pakatan Harapan dan ia akan diterjemahkan dalam bentuk undi.

“Calon-calon PH dan Barisan Nasional (BN) juga kecundang di enam kerusi Parlimen di negeri ini dalam Pilihan Raya Umum ke-15 (PRU15) baru-baru ini, malah BN gagal memenangi walau satu kerusi pun di Selangor.

“PH dilihat tidak memiliki kemampuan membawa imej yang dikehendaki rakyat dalam pentadbiran tambahan apabila mereka sanggup pula berkerjasama dengan BN yang selama ini mereka serang sebagai kleptokrat,” katanya dalam kenyataan, hari ini.

Mengulas lanjut, Ahmad Yunos berkata, rakyat Selangor masih tidak dapat melihat sebarang bentuk penyelesaian yang memuaskan daripada kerajaan PH memerusi beberapa permasalahan besar di negeri ini.

Beberapa masalah utama seperti isu kos hidup, peluang pekerjaan dan perumahan, banjir, pengurusan cerun dan tanah tinggi, pencemaran air dan kemudahan infrastruktur serta liputan internet gagal diselesaikan.

“Rakyat Selangor inginkan sebuah kerajaan negeri yang berwibawa dan penuh berintegriti serta dapat membela nasib mereka di samping membawa pembangunan untuk rakyat dan negeri.

“Bukannya sebuah kerajaan yang populis dan gemar menabur janji-janji tetapi gagal membantu dan menangani permasalahan rakyat, katanya.


UMNO akan terima akibat jika angkat pemimpin dibenci rakyat

BANGI, 28 Jamadilawal 1442H, Selasa – UMNO diyakini mempunyai hayat yang panjang sekiranya tidak mengangkat pemimpin dibenci rakyat termasuk mereka yang terlibat dengan rasuah.

Sekiranya rakyat tidak mahukan mereka yang sombong, tak menjalankan tugas dan amanah, maka parti tidak perlu mengangkat orang sedemikian, saran Ahli Parlimen Ketereh, Tan Sri Annuar Musa.

Beliau yang juga Menteri Wilayah Persekutuan yakin bahawa parti akan menerima akibatnya jika mengangkat pemimpin yang tidak diterima oleh rakyat.

“Tetapi siapa yang nak menilai itu? Biarlah rakyat yang membuat penilaian.

“Kita jangan tuduh menuduh, kata mengata. Jangan jadi macam ketam dalam raga,” katanya ketika temu bual Kerusi Panas TV Pertiwi, malam tadi.

Meskipun dipecat sebagai Setiausaha Agung Barisan Nasional (BN) – dipercayai hanya kerana berbeza pandangan – Annuar berikrar akan terus menunaikan tanggungjawab beliau sebagai ahli UMNO.

“Saya akan terus tunaikan tanggungjawab saya. Saya akan terus bercakap seperti malam ini (semalam) without fear or favor.

“Saya akan terus menegakkan kebenaran, memberi nasihat, mana yang saya mampu tetapi saya akan terus mentarbiyahkan ahli-ahli UMNO,” katanya.

Sehubungan itu katanya, jika UMNO mahu hayatnya panjang, maka parti itu mesti dimurnikan bahkan mempunyai pemimpin-pemimpin yang diterima oleh rakyat.

“UMNO mesti mempamerkan kita menjadi juara kepada nasib rakyat. Jangan tunjuk sifat-sifat mazmumah – sikap buruk – berebut tak habis-habis, main politik duit, politik kuasa, politik tindas, politik pecat, main politik dikatakan mengutamakan kedudukan kita.

“Kita semua orang politik tak akan tidak tahu yang mana baik atau tak, yang mana rakyat suka atau tak. Kalau kita tahu rakyat benci kepada rasuah, maka pelaku rasuah atau orang yang merasuah jangan diangkat sebagai pemimpin,” katanya.


Kadar pengangguran naik 4.8 peratus pada November 2020

KUALA LUMPUR, 27 Jamadilawal 1442H, Isnin  – Kadar pengangguran di Malaysia meningkat sedikit sebanyak 0.1 mata peratus kepada 4.8 peratus pada November 2020 berbanding bulan sebelumnya, dengan bilangan penganggur seramai 764,400 orang, demikian menurut Jabatan Perangkaan hari ini.

Ketua Perangkawan Datuk Seri Dr Mohd Uzir Mahidin berkata, Perintah Kawalan Pergerakan Bersyarat (PKPB) yang telah dilaksanakan secara berperingkat pada bulan itu dengan aktiviti ekonomi terus beroperasi mengikut prosedur operasi standard ketat, telah menyaksikan penurunan kecil bilangan guna tenaga manakala kadar pengangguran meningkat sedikit berbanding bulan sebelumnya.

“Antara lainnya, keadaan ini berkemungkinan disebabkan oleh faktor kehilangan pekerjaan dan pembatalan atau pembekuan pengambilan pekerja baharu,” kata beliau dalam kenyataan hari ini.

Mohd Uzir berkata, bilangan penganggur pada November meningkat sebanyak 2.2 peratus atau 16,200 orang kepada 764,400 orang berbanding Oktober seramai 748,200 orang.

Penganggur aktif yang ditakrifkan sebagai mereka yang bersedia untuk bekerja dan aktif mencari pekerjaan, meningkat 2.3 peratus iaitu sejumlah 637,700 orang (Oktober 2020: 623,100 orang).

“Begitu juga penganggur tidak aktif atau kumpulan pasif yang percaya tiada pekerjaan yang tersedia meningkat sebanyak 1.3 peratus kepada 126,700 orang (Oktober 2020: 125,100 orang),” katanya.

Ketika menjelaskan situasi guna tenaga, Mohd Uzir berkata, bilangan penduduk bekerja susut sebanyak 11,000 orang kepada 15.20 juta orang pada November (Oktober 2020: 15.21 juta orang) selepas merekodkan trend menaik selama lima bulan berturut-turut.

Menurutnya, pada bulan itu, kategori pekerja meningkat 0.2 peratus (+19,600 orang) kepada 11.78 juta orang dan sebaliknya golongan bekerja sendiri berkurangan sebanyak 0.6 peratus kepada 2.41 juta orang.

Beliau berkata, secara keseluruhannya, kedudukan penawaran tenaga buruh mencatat perubahan kecil berbanding bulan sebelumnya dengan tambahan sebanyak 5,200 orang kepada 15.96 juta orang pada November 2020 manakala kadar penyertaan tenaga buruh (KPTB) menurun sedikit sebanyak 0.1 mata peratus kepada 68.4 peratus (Oktober 2020: 68.5 peratus).

“Bilangan mereka di luar tenaga buruh meningkat 0.4 peratus (+27,100 orang) kepada 7.37 juta orang (Oktober 2020: 7.35 juta orang). Antara lainnya, peningkatan tersebut mungkin disebabkan oleh faktor keluarga yang memerlukan aktiviti mencari pekerjaan ditangguhkan untuk seketika,” katanya.

Mohd Uzir berkata,  secara keseluruhannya dengan keadaan ketidaktentuan ekonomi dan kesihatan yang berterusan di seluruh dunia dan dalam negara, adalah dijangkakan permintaan buruh lebih perlahan pada Disember 2020.

“Penawaran buruh akan kekal kompetitif dalam situasi yang mencabar ini,” katanya. -Bernama


Gesa kerajaan rangka dasar lindungi pekerja muslim, elak keterlibatan jual beli arak

Oleh Zuhayati Yazid

BANGI, 7 Syaaban 1443H, Khamis – Tiba masanya kerajaan merangka dasar bagi melindungi hak-hak pekerja Muslim dan menjaga kebajikan mereka daripada melakukan perkara terlarang termasuk terlibat dalam jual beli arak.

Amat menyedihkan apabila sehingga kini negara belum memiliki sebarang polisi atau undang-undang yang melarang majikan daripada mendiskriminasi hak pekerja Muslim.

Sehingga kini masih ada majikan memaksa pekerja Muslim melakukan perkara-perkara terlarang di sisi agamanya, demikian kata Pegawai Dakwah gerakan Islam, Ikatan Muslimin Malaysia (ISMA) Bangi, Yusra Noor.

“Pengharaman arak dan larangan terlibat dalam proses menyediakan dan menghidangkannya adalah termasuk dalam kategori al-ma’lum min ad-Dín Bi ad-Dhorurah (المعلوم من الدِين بالضرورة), iaitu perkara yang sudah diketahui umum tentang hukumnya di dalam agama.

“Namun sayangnya, masih ada lagi umat Islam yang terlibat dalam mengendalikannya samada, melabur dalam saham syarikat dan perniagaan arak, menghadiri majlis yang menghidangkan arak, bahkan bekerja di premis yang menjual arak.

Yusra berkata, masih ada pekerja Muslim yang terpaksa mengendalikan arak di kedai serbaneka, industri perhotelan serta penerbangan.

Beliau menyifatkan situasi berkenaan sebagai satu isu pencabulan hak asasi manusia.

Tegasnya, isu berkenaan dilihat sama seperti melarang pekerja Muslim daripada menunaikan solat Jumaat dan memaksa pekerja wanita menanggalkan tudung.

“Pekerja Muslim yang tidak mahu terlibat dalam mengendalikan arak sewaktu bekerja sepatutnya dipelihara haknya kerana ia adalah sebuah manifestasi beragama berdasarkan dalil dalam ajaran Islam.

“Justeru, kerajaan sepatutnya memberi keutamaan dalam perkara ini dan sekali gus merangka dasar selain melindungi hak-hak pekerja Muslim,” katanya.

Yusra dalam masa sama berpandangan, kempen Malaysia Sejahtera Tanpa Arak juga merupakan inisiatif yang baik untuk mendapat sokongan masyarakat mendesak majikan supaya tidak melibatkan pekerja Muslim dalam pengendalian arak.

Bukan sekadar itu, kempen gergasi tersebut diyakini mampu mendesak pihak berkuasa tempatan (PBT) menghentikan penjualan arak di kawasan majoriti Muslim.

Pada 5 Februari lalu, ISMA dan Yayasan Maghfirah bersama 11 pertubuhan bukan kerajaan (NGO) Islam bergabung seperti PEACE, Indahnya Islam, PEMBELA dan ACCIN bagi membawa satu kempen gergasi kepada rakyat Malaysia berkenaan bahaya arak kepada masyarakat.

Malah ,dalam tempoh tiga hari dilancarkan berjaya menghimpun hampir 10,000 tandatangan rakyat Malaysia yang bertanggungjawab dan prihatin.

Menerusi laman change.org, penggerak kempen menjelaskan, kempen yang dilancarkan itu bukan sahaja disasarkan kepada orang Islam, namun untuk setiap lapisan masyarakat termasuk bukan Islam.


Puad Zarkashi bidas Maszlee, ahli akademik tak semestinya jadi menteri

BANGI, 7 Jamadilakhir 1444H, Sabtu – Ahli akademik tidak semestinya individu yang paling sesuai menerajui Kementerian Pengajian Tinggi (KPT) dan Kementerian Pendidikan (KPM), kata Ahli Majlis Kerja Tertinggi (MKT) UMNO, Datuk Dr Mohd Puad Zarkashi.

Beliau berkata, tiada guna golongan akademik meneraju kementerian berkenaan sekiranya tiada kemahuan untuk melakukan sesuatu dengan kuasa politik yang ada pada seseorang pemimpin.

“Tidak semestinya orang akademik paling sesuai menerajui KPT atau KPM. Kalau orang akademik tetapi tidak ada political will pun tak guna juga.

“Yang penting idea dan komitmen. Maszlee pun asalnya orang akademik,” katanya dalam kenyataan, hari ini.

Mohd Puad berkata demikian sebagai membidas kembali kenyataan bekas Menteri Pendidikan, Dr Maszlee Malik semalam yang menggesa orang politik tidak dilantik sebagai menteri pengajian tinggi dan pendidikan selepas Pilihan Raya Umum Ke-16 (PRU16).

Sambil menyindir, beliau berkata, profesion seseorang sebelum memasuki medan politik tidak bermakna sekiranya lebih gemar bermain politik selepas bergelar menteri.

“Ada orang bukan politik seperti ahli akademik dan ‘banker’ bila jadi menteri, dia lagi kuat main politik.

“Lebih parah bila tidak berjiwa rakyat. Tidur di rumah panjang pun tidak sanggup,” katanya.

Pada masa sama, Mohd Puad turut berharap Menteri Pendidikan baharu, Fadhlina Sidek dapat segera mempelajari mengenai kementeriannya terutama berkaitan struktur dan isu utama pendidikan.

“Jangan sampai suruh KSU dan KPPM tolong jawab soalan pemberita masa sidang media,” katanya.


Langgar SOP solat Aidiladha, MAINPP minta penjelasan Pengerusi kariah Taman Pelangi

GEORGE TOWN, 12 Zulhijjah 1442H, Khamis – Pengerusi kariah Taman Pelangi dan Pegawai Tadbir Agama Daerah Seberang Perai Tengah (SPT) diminta menyediakan laporan menjelaskan kejadian melibatkan lebih 200 individu melanggar prosedur operasi standard (SOP) solat sunat Aidiladha di surau Taman Pelangi, Juru dekat sini pada Selasa.

Yang Dipertua Majlis Agama Islam Negeri Pulau Pinang (MAINPP), Datuk Ahmad Zakiyuddin Abdul Rahman berkata, insiden itu diharap dapat menjadi peringatan kepada semua khususnya pihak pentadbiran masjid dan surau di Pulau Pinang untuk mematuhi SOP yang ditetapkan secara serius, demi keselamatan semua pihak.

“Berdasarkan kronologi kes yang saya teliti, mendapati pihak kariah telah mematuhi SOP yang ditetapkan iaitu hanya 100 orang jemaah (yang terdiri daripada warganegara dan pemastautin tetap) yang telah mendapat sekurang-kurangnya satu dos vaksin dibenarkan untuk menunaikan solat Aidiladha pada pagi tersebut.

“Pengerusi kariah juga didapati telah memberi dua kali peringatan berkenaan SOP terkini yang dikeluarkan, pertama pada malam raya dan kali kedua sebelum solat Aidiladha didirikan dengan penekanan telah pun dibuat oleh beliau untuk tidak membenarkan warga asing menunaikan solat pada waktu itu,” katanya dalam kenyataan hari ini.

Namun, katanya, sejumlah warga asing berdegil dengan terus menghampar sejadah di luar kawasan surau dan mengikut solat sunat Aidiladha yang sedang berlangsung dan ia jelas di luar kawalan pihak kariah kerana jawatankuasa surau itu telah pun mengunci pagar surau serta tidak membenarkan sesiapa pun masuk sejurus sebelum solat dimulakan.

Ahmad Zakiyuddin, yang juga Timbalan Ketua Menteri I Pulau Pinang, turut menjelaskan Surau Taman Pelangi itu boleh melaksanakan solat sunat Aidiladha hingga 100 orang iaitu menyamai SOP kapasiti masjid kerana surau itu telah dijadikan tempat melaksanakan solat Jumaat buat sementara waktu, bagi mengantikan masjid kariah taman itu yang masih dalam pembinaan.

Beliau turut mengucapkan terima kasih kepada pihak polis atas tindakan pantas dalam mengenal pasti dan menahan individu yang melanggar SOP kerana ia bertepatan dengan tindakan tegas kerajaan dalam usaha memerangi COVID-19.

Bagaimanapun beliau berharap pihak polis dapat menggunakan budi bicara semasa menahan individu terlibat.

Selasa lepas, satu video tular di media sosial mengenai tindakan sekumpulan lelaki di kawasan perumahan berkenaan sedang menunaikan solat di kawasan tempat letak kereta sehingga ke tepi jalan raya bermula 8.30 hingga 9 pagi.

Susulan itu, polis Pulau Pinang menjalankan siasatan termasuk sedang mengesan 200 jemaah, kebanyakan terdiri daripada warga asing, yang melanggar SOP dengan menunaikan solat sunat Aidiladha di luar Surau Taman Pelangi tersebut. – Bernama


Aidilfitri: Kurang 50 peratus tiket bas terjual

KUALA LUMPUR, 26 Ramadan 1442H, Sabtu – Perkhidmatan bas ekspres di Terminal Bersepadu Selatan (TBS) masih diteruskan sempena Aidilfitri walaupun tidak sampai 50 peratus tiket terjual susulan pelaksanaan Perintah Kawalan Pergerakan (PKP) dan larangan rentas negeri.

Pengurus Kanan Operasi TBS Faizal Redza Redzuan berkata untuk tempoh 7 hingga 17 Mei, kira-kira 23,000 tiket bas ke 131 destinasi di Semenanjung disediakan untuk mereka yang mendapat kebenaran merentas negeri bagi tujuan pekerjaan dan kecemasan.

“Secara purata, TBS menerima kira-kira 2,000 penumpang sehari dalam tempoh ini berbanding 20,000 orang melibatkan lebih 1,000 perjalanan sehari bagi tempoh perayaan Aidilfitri pada 2019 iaitu sebelum COVID-19 melanda.

“Pada tahun ini, jumlah jualan tiket juga sedikit meningkat berbanding tahun lalu yang juga dilaksanakan larangan rentas negeri yang mana kita menerima sekitar 300 penumpang sahaja sehari ke 60 destinasi melibatkan 85 perjalanan,” katanya kepada Bernama hari ini.

Beliau berkata hanya 38 daripada 123 operator bas masih beroperasi secara aktif dan terdapat beberapa perubahan terpaksa dilaksanakan antaranya pengurangan kekerapan perjalanan serta penamatan beberapa laluan melibatkan destinasi pedalaman susulan permintaan yang rendah antaranya ke Gerik, Perak.

“Penumpang perlu menunjukkan surat kebenaran polis untuk merentas negeri ketika pembelian tiket di kaunter manakala mereka yang membeli tiket secara dalam talian masih perlu menunjukkan tiket di kaunter untuk mendapatkan bar kod bagi pelepasan masuk ke platform,” katanya sambil menambah hanya satu  bas tambahan disediakan sebagai persediaan jika perlu.

Faizal Redza berkata, sebarang kekeliruan dan urusan berkenaan surat kebenaran merentas negeri akan dirujuk di pondok polis TBS.

Sementara itu, Keretapi Tanah Melayu Berhad (KTMB) menerusi satu kenyataan kepada Bernama memaklumkan hanya 6,834 tiket atau 20 peratus daripada 34,944 tiket kereta api elektrik (ETS) yang disediakan terjual untuk tempoh 7 hingga 20 Mei bagi lapan laluannya.

Menurut KTMB, bagi perkhidmatan KTM Antarabandar (Intercity) pula, hanya 384 tiket terjual daripada 51,600 tempat (purata satu peratus) melibatkan 16 laluannya untuk tempoh sama.

“Berbanding 2019, bagi tempoh 31 Mei hingga 12 Jun (musim Aidilfitri), ETS menawarkan 36 perkhidmatan dan dua perkhidmatan tambahan sepanjang tempoh tersebut dengan jumlah tiket terjual lebih 160,000 iaitu 100 peratus, manakala bagi KTM Antarabandar sebanyak 38,362 tiket terjual daripada 49,920 (70 peratus),” menurut kenyataan itu.

Menerusi tinjauan Bernama, suasana di TBS dan KL Sentral lengang dengan jumlah pengunjung mendapatkan tiket bas dan menunggu di terminal serta platform berkurangan seolah-olah bukan musim perayaan.

Tiada kesesakan dilihat malah pembeli tiket juga tidak perlu beratur panjang seperti kebiasaan musim perayaan dan rata-rata pengunjung yang ditemui memaklumkan mereka pulang atas alasan pasangan jarak jauh dan perubatan dengan mendapat kebenaran polis untuk merentas negeri. – Bernama


Ops Pantau: KPDNHEP rampas nilai barangan lebih RM13.32 juta

KUALA LUMPUR, 24 Syawal 1443H, Rabu – Kementerian Perdagangan Dalam Negeri dan Hal Ehwal Pengguna (KPDNHEP) telah memeriksa 279,251 premis di seluruh negara, dan membuka 3,992 kertas siasatan atas pelbagai kesalahan dengan nilai rampasan berjumlah RM13.32 juta melalui Ops Pantau.

Menterinya Datuk Seri Alexander Nata Linggi berkata jumlah itu adalah bagi pencapaian tahun 2022, berdasarkan statistik sehingga Mac dan sebanyak 6,706 aduan telah diterima dengan 89.61 peratus aduan berjaya diselesaikan.

“Berdasarkan daripada data melalui Ops Pantau ini bagi tempoh sama, KPDNHEP telah mengeluarkan kompaun lebih RM1.66 juta dan denda lebih RM41 ribu, kepada peniaga atas pelbagai kesalahan,” katanya ketika berucap pada majlis Kenduri Terbuka Raya Sektor Perdagangan Dalam Negeri Peringkat Wilayah Persekutuan Kuala Lumpur di sini.

Ops Pantau adalah untuk memastikan keberadaan bekalan barang yang menjadi tumpuan pengguna pada Hari Raya Aidilfitri mencukupi dengan harga yang munasabah tanpa unsur pencatutan.

Dalam pada itu, beliau berkata pihaknya telah menggerakkan susun kerja dalam memastikan agenda digitalisasi yang menjadi objektif utama sektor peruncitan.

“Tumpuan utama kementerian adalah keperluan bagi peniaga di peringkat mikro dan kecil dapat menerima serta menggunapakai teknologi pembayaran secara e-tunai.

“Pendekatan secara tanpa wang tunai ini merupakan wadah utama, kerana ia memberi manfaat kepada peniaga mikro dan kecil tambahan pula dengan situasi pandemik pada masa ini, yang mengalakkan transaksi tanpa tunai,” katanya.

Sementara itu, beliau berkata pihaknya masih lagi mengkaji penetapan harga siling bagi penjualan ayam mentah dan Skim Kawalan Harga Maksimum yang bermula dari 5 Feb hingga 5 Jun ini. – Bernama


Hamas gesa PBB desak Israel sambung semula bekalan air bersih

GAZA, 24 Rabiulakhir 1445H, Rabu – Gerakan Perjuangan Islam Palestin (Hamas) memberi amaran, keputusan rejim Israel memutuskan bekalan air di utara Semenanjung Gaza bertujuan untuk memaksa orang ramai keluar dari rumah mereka.

Pejuang Palestin itu menegaskan, tindakan rejim Zionis adalah satu hukuman kolektif terhadap orang yang tinggal di wilayah kecil yang disekat.

Dalam satu kenyataan, Hamas berkata, rejim Israel telah memutuskan sepenuhnya bekalan air minuman kepada penduduk di bandar Gaza dan kawasan di utara Gaza.

Amat malang kerana penduduk terpaksa minum air tidak selamat berikutan pengeboman kemudahan bekalan air oleh rejim Israel, katanya.

Justeru, Hamas menggesa Pertubuhan Bangsa-Bangsa Bersatu (PBB) dan organisasi antarabangsa lain untuk bertindak menghentikan hukuman kolektif terhadap penduduk di Gaza.

Gerakan itu juga menuntut pertubuhan tersebut memaksa rejim Israel menyambung semula air ke wilayah itu dan membenarkan bantuan kemanusiaan sampai kepada semua orang di Gaza, termasuk kira-kira 900,000 orang yang tinggal di bandar Gaza dan kawasan lain di utara sekerat pantai.

Akhbar Britain Guardian melaporkan bahawa hampir 95 peratus penduduk di Gaza, wilayah lebih daripada 2.3 juta di Laut Mediterranean, kini menghadapi kekurangan air minuman.

Laporan itu memberi amaran keadaan itu boleh menimbulkan risiko serius kepada kesihatan penduduk di Gaza kerana ramai telah dilanda penyakit yang disebabkan oleh meminum air tidak selamat dari sumber bawah tanah.

Keadaan kemanusiaan di Gaza terus merosot lebih sebulan selepas rejim Israel memulakan pencerobohan kejam terhadap kawasan itu.

Lebih daripada 10,000 orang telah terbunuh dan 30,000 lagi telah sama ada cedera atau tidak dapat dikesan akibat serangan udara dan serangan darat Israel di Gaza. – Agensi


JHEAIK siasat amalan khurafat atas Gunung Jerai

ALOR SETAR, 28 Syawal 1443H, Ahad – Dakwaan terdapat amalan khurafat yang dilakukan atas Gunung Jerai dekat Yan sedang dalam siasatan, kata Pengarah Jabatan Hal Ehwal Agama Islam Kedah (JHEAIK), Datuk Mohd Yusri Md Daud.

Beliau berkata, pihaknya memandang berat perbuatan khurafat yang dilakukan beberapa individu dalam sebuah video tular di media sosial sejak beberapa hari lalu.

Beliau berkata, kes disiasat mengikut Seksyen 4 dan Seksyen 7 Enakmen Kesalahan Jenayah Syariah (Kedah Darulaman) 2014 kerana kesalahan doktrin palsu dan menghina serta menyebabkan agama Islam dipandang hina.

Jika sabit kesalahan bagi Seksyen 4, ia memperuntukkan denda tidak melebihi RM5,000 atau dipenjara selama tempoh tidak melebihi tiga tahun atau disebat tidak melebihi enam sebatan atau dihukum dengan mana-mana kombonasi hukuman itu.

“Manakala Seksyen 7 enakmen sama, ia memperuntukkan denda tidak melebihi RM3,000 atau dipenjara selama tempoh tidak melebihi dua tahun atau kedua-duanya jika sabit kesalahan,” katanya dalam satu kenyataan hari ini.

Dalam pada itu, Mohd Yusri berkata, JHEAIK melalui Bahagian Penyelidikan akan mengadakan siri penerangan di seluruh negeri ini berkaitan bahaya amalan khurafat kepada masyarakat.

“JHEAIK akan terus memberikan penerangan kepada masyarakat dan pada masa sama akan sentiasa memantau aktiviti keagamaan di seluruh negeri ini.

“Selain itu, kita minta semua masyarakat supaya sentiasa peka dan menyalurkan sebarang maklumat berkaitan aktiviti yang bercanggah dengan agama Islam untuk diambil tindakan.

“JHEAIK amat berharap golongan pendakwah dan asatizah di negeri ini menyampaikan ilmu berdasarkan fakta berpandukan sumber dalil daripada Al-Quran dan As-Sunnah,” katanya.


Ayob Khan nafi dakwaan 255 OKT mati dipukul di lokap Johor

JOHOR BAHRU, 14 Rabiulakhir 1442H, Isnin – Polis Johor menafikan dakwaan terdapat 255 kematian membabitkan orang kena tahan (OKT) akibat dipukul dalam lokap di negeri itu, kata Ketua Polis Johor Datuk Ayob Khan Mydin Pitchay.

Beliau berkata statistik menunjukkan hanya 23 kematian melibatkan OKT direkodkan pada 2000 hingga 2014 dengan kebanyakannya adalah penagih dadah dan diklasifikasikan sebagai mati mengejut.

Beliau menyelar dakwaan menerusi video yang dimuat naik di laman Facebook Ganesh Nadaraja (dikenali sebagai N.Ganeshparan) yang tidak berpuas hati dan mempertikai tindakan polis menahan seorang pejuang hak asasi manusia K.Haridas atas kesalahan mengugut pegawai polis pada 2017.

Katanya, hasil siasatan mendapati Ganeshparan yang berasal dari Seremban, Negeri Sembilan mempunyai tujuh rekod jenayah lampau di bawah Seksyen 392 Kanun Keseksaan, Seksyen 397 Kanun Keseksaan, Seksyen 160 Kanun Keseksaan, Seksyen 379A Kanun Keseksaan, Seksyen 506 Kanun Keseksaan, Akta Hasutan dan Seksyen 233 Akta Komunikasi dan Multimedia 1998.

“Dia juga sudah lima kali ditangkap pada tahun 2010 hingga 2017. Individu ini telah keluar daripada Malaysia pada 2 November 2017, pernah berada di Qatar dan kami percaya dia sekarang berada di Jerman. Sebab itu dia berani cakap, kalau berani baliklah Malaysia.

“Dakwaan yang dikeluarkan bahawa 255 OKT mati dipukul dalam lokap memang tidak benar. Tidak tahu daripada mana dia dapat statistik,” katanya kepada pemberita di sini hari ini.

Dalam pada itu, Ayob Khan menjelaskan dakwaan mengatakan Haridas dipukul oleh polis adalah tidak benar.

“Haridas bukan dipukul dalam lokap pihak polis. Haridas buat laporan bahawa dia dipukul sewaktu dalam tahanan reman penjara Ulu Choh. Isu tangkapan Haridas ini tidak timbul kerana dia ditahan atas kesalahan lepas iaitu pada 2017… kes berkaitan kenyataannya terhadap saya itu dalam kertas siasatan,” katanya.

Terdahulu, video berdurasi enam minit 67 saat yang dimuat naik semalam di Facebook individu berkenaan dipercayai kerana tidak berpuas hati berikutan penahanan Haridas serta beberapa dakwaan lain. – Bernama


Kerajaan ambil langkah luar biasa sedia dana penjaja, peniaga kecil

Oleh Zuhayati Yazid

BANGI, 29 Rabiulakhir 1443H, Sabtu – Langkah kerajaan menyediakan peruntukan melebihi RM48 juta menerusi program pembiayaan mikro bagi penjaja dan peniaga kecil dilihat sebagai tindakan tepat pada masanya dalam memahami keperitan yang dilalui golongan itu masa kini.

Penganalisis ekonomi Universiti Sains Islam Malaysia (USIM), Prof Madya Dr Nuradli Ridzwan Shah Mohd Dali berkata, langkah yang diambil itu sangat luar biasa melalui penyediakan pembiayaan berkonsepkan ‘pinjaman baik’ dikenali sebagai Qardhul Hassan.

“Perkara ini sangat jarang berlaku dengan pembiayaan secara syariah tanpa faedah dan menyifatkan pembiayaan yang diperuntukan kepada penjaja dan peniaga kecil sehingga RM50,000 menerusi program itu sangat ‘wow’ kerana menghayati keperitan golongan itu.

“Saya yakin inilah yang ditunggu rakyat selama ini terutama golongan peniaga untuk kembali bangkit semula selepas lama tidak mampu berniaga berikutan pandemik COVID-19.

“Seharusnya perkara ini sudah lama dilakukan kerajaan bagi meringankan beban golongan yang terjejas tanpa mengenakan bayaran pinjaman tanpa faedah yang boleh digunakan sebagai modal pusingan selain dapat melebarkan sayap perniagaan mereka,” katanya kepada Ismaweb.net, hari ini.

Beliau berkata demikian sebagai mengulas kenyataan Perdana Menteri, Datuk Seri Ismail Sabri Yaakob yang memperuntukkan RM48.52 juta ringgit lagi untuk program pembiayaan mikro bagi penjaja dan peniaga kecil.

Melalui pembiayaan itu, Ismail Sabri berkata, Keluarga Malaysia dalam kalangan penjaja dan peniaga kecil boleh memohon pembiayaan secara syariah dengan kadar keuntungan kosong peratus daripada Bank Rakyat, bagi menambah baik dan membangunkan semula perniagaan sedia ada.

Malah, pembiayaan yang dimohon antara RM10,000 hingga RM50,000 dengan tempoh bayaran balik hingga lima tahun boleh digunakan bagi tujuan pemulihan perniagaan seperti modal pusingan, pembelian peralatan atau perkakasan, bayaran gaji, bayaran sewa, bil utiliti dan lain-lain.

Bagaimanapun, Prof Nuradli berkata, walaupun menyediakan pembiayaan namun kerajaan tidak boleh membiarkan peniaga kecil bersendirian tanpa sokongan dan motivasi.

Sebaliknya, perlu ada bantuan-bantuan lain daripada segi sokongan terutama menyediakan kemahiran seperti tentang pengetahuan khidmat pelanggan bagi membolehkan mereka kembali dalam dunia perniagaan.

Katanya lagi, kemahiran berkenaan sangat penting bagi mengendalikan pengurusan perniagaan terutama kepada golongan yang baru berjinak dengan alam perniagaan.

“Kita sokong tindakan kerana sedia dana pembiayaan tetapi perlu perluaskan juga mengenai kemahiran supaya mereka boleh meneruskan pernigaan.

“Saya anggap ini sebagai peluang keemasan kepada peniaga, mereka boleh gunakan pembiayaan untuk lebarkan sayap perniagaan mereka,” katanya.


Kerajaan tubuh jawatankuasa khas pasca banjir, persiapan hadapi gelombang kedua

HULU LANGAT, 21 Jamadilawal 1443H, Ahad – Kerajaan bersetuju menubuhkan jawatankuasa khas bagi pasca banjir dan sebagai persediaan menghadapi gelombang kedua banjir, kata Perdana Menteri, Datuk Seri Ismail Sabri Yaakob.

Beliau berkata, jawatankuasa itu akan dipengerusikan oleh Ketua Setiausaha Negara, Tan Sri Mohd Zuki Ali.

“Kerja pasca banjir ini memerlukan penyelarasan yang sewajarnya kerana saya tidak mahu lewat dalam proses pelaksanaan termasuk dalam memberi bantuan kepada mangsa banjir.

“Kita juga perlu bersiap sedia dengan gelombang kedua banjir, jika ia berlaku,” katanya.

Beliau berkata demikian pada sidang media selepas melawat kawasan yang dilanda banjir di Hulu Langat, termasuk di Taman Sri Nanding dan Kampung Dusun Tua, tempat kerja pembersihan dilakukan, hari ini.

Ismail Sabri berkata, jawatankuasa itu yang terdiri daripada agensi berkaitan termasuk Angkatan Tentera Malaysia (ATM) akan mengadakan mesyuarat pertamanya seawal esok.

Ketua Pengarah Majlis Keselamatan Negara (MKN), Datuk Rodzi Md Saad dan Ketua Pengarah Agensi Pengurusan Bencana Negara (NADMA), Datuk Dr Aminuddin Hassim adalah antara anggota jawatankuasa khas untuk pasca banjir.

Sementara itu, Mohd Zuki Ali dalam catatan di laman Facebooknya berkata, jawatankuasa itu turut dianggotai Panglima Angkatan Pertahanan, Jen Tan Sri Affendi Buang dan Ketua Polis Negara, Datuk Seri Acryl Sani Abdullah Sani serta ketua setiausaha kementerian dan ketua pengarah agensi kerajaan.


Mana pergi suara lantang pemimpin PN perjuangkan Islam?

BANGI, 27 Rejab 1442H, Jumaat – Mana suara pihak-pihak yang lantang dalam kerajaan Perikatan Nasional (PN), sehingga banyak isu berkaitan hal ehwal agama Islam kini diam membisu.

Walhal, sebelum menjadi kerajaan mereka antara yang lantang, bahkan ada beberapa isu yang berlaku kebelakangan ini mereka pernah perjuangkan.

Demikian kekecewaan diluahkan Pengerusi Biro Politik Majlis Perundingan Melayu (MPM), Shahbudin Embun terhadap sikap barisan pimpinan kerajaan – yang majoritinya Melayu dan Islam – mengenai kebanyakan siri isu berkaitan agama Islam.

Beliau mengakui kesal apabila beberapa kes mahkamah berkaitan agama Islam tidak memihak kepada Islam, seperti tuntutan status agama anak selepas pasangan bercerai tukar agama, hukuman seks luar tabii dan penggunaan kalimah Allah.

“Mungkin kes mahkamah ini diputuskan oleh fakta dan hujahan yang dibentangkan semasa perbicaraan itu berlaku.

“Namun cuba bayangkan, jika ianya berlaku pada pentadbiran sebelum ini. Sudah pastinya, pelbagai tuduhan dan tohmahan dikenakan yang kerajaan dahulu tidak mengutamakan Islam,” katanya dalam kenyataan, hari ini.

Bagaimanapun, Shahbudin berkata, kini setiap isu penting yang berlaku tiba-tiba menjadi bisu – oleh kerajaan hari ini – tanpa ada kedengaran suara yang membantah keras.

Ini termasuk, isu membabitkan perkahwinan wanita beragama Islam yang menjalankan upacara agama suaminya di India, dan isu seorang usahawan kosmetik mengugut keluar agama, katanya.

“Bagaimana kesudahannya, tidaklah diketahui lagi. Namun, ianya telah memberikan satu gambaran yang buruk bagaimana isu ini tidak ditangani dengan baik,” katanya.

Tidak sekadar itu, beliau berkata, isu memperkasa Mahkamah Syariah menerusi Rang Undang-Undang (RUU) Akta 355 juga hilang daripada radar.

“Bukan itu sahaja, tiada siasatan yang dibuat terhadap penjualan aset Tabung Haji secara lambak. Janji untuk diadakan RCI masih tinggal janji.

“Kalau di zaman pemerintahan PH, jalan mudah adalah dengan menyalahkan DAP. Sekarang ini siapa pula yang patut dipersalahkan, atau sekurang-kurangnya dijadikan sebagai kambing hitam?

“Sekurang-kurangnya bersuaralah sedikit, memberikan bantahan atau pun membuat kenyataan yang memperjuangkan agama Islam,” katanya.


Kuwait salur dana AS$1.2 juta kepada Palestin

BAITULMAQDIS, 24 Safar 1442H, Isnin – Perdana Menteri Palestin, Muhammad Shtayyeh memberitahu, Kuwait telah menyalurkan dana AS$1.2 juta bagi menampung kewangan hospital di Baitulmaqdis melalui Dana Arab untuk Pembangunan Ekonomi dan Sosial (AFESD).

Muhammad berkata, tawaran itu adalah sebahagian daripada pakej bantuan kewangan bernilai AS$5.7 juta, yang disasarkan untuk projek di bandar diduduki.

Hospital Amal Al-Maqasid, Hospital Augusta Victoria (Al-Mutlaa) dan St John Eye Hospital akan mendapat manfaat daripada dana Kuwait.

Ketua Pusat Penerangan Wad Hilwa, Jawad Siyam berkata, sokongan Kuwait ke atas pusat-pusat kesihatan di Palestin akan memperkukuh perkhidmatan perubatan selain mengurangkan beban penduduk Baitulmaqdis, yang membayar sejumlah besar wang bagi mendapatkan rawatan di hospital Israel.

Beliau berkata, Kuwait telah menyumbang kepada pelaksanaan banyak projek penting di Baitulmaqdis yang sekali gus menyokong penduduk Palestin menghadapi penindasan dilakukan rejim pengganas Israel.

Selepas serangan Israel di Semenanjung Gaza pada 2014, Kuwait menyalurkan dana sebanyak AS$200 juta bagi pembinaan semula penempatan, kilang, loji air dan infrastruktur yang musnah di kawasan terkepung. -Agensi


Anwar gagal kemuka maaf, Muhyiddin teruskan saman

HARI ini Anwar Ibrahim membuat kenyataan media berkenaan Pelupusan Hutang Peneroka FELDA. Dia kemukakan dokumen untuk membuktikan dia bercakap benar.

Tetapi dokumen yang dia kemukakan bukan berkenaan Pelupusan Hutang Peneroka FELDA. Dokumen itu berkenaan Sukuk.

Saya pun pernah berkali-kali menjelaskan sebelum ini bahawa dokumen yang Anwar tandatangan itu adalah berkenaan Sukuk bukan pelupusan hutang peneroka FELDA. Pendedahan dokumen itu membuktikan saya bercakap benar. Yang berbohong dan fitnah saya ialah Anwar.

Siaran Media Kementerian Kewangan pada hari ini juga mengesahkan ia berkenaan jaminan kerajaan sebanyak RM9.9 bilion dan bukan Pelupusan Hutang Peneroka FELDA sebanyak RM8.3 bilion yang telah pun saya selesaikan pada tahun 2021.

Dokumen sukuk yang didedahkan juga menunjukkan Anwar tidak memahami kandungan dokumen yang dia tandatangan sebagai Menteri Kewangan. Ini bahaya. Entah apa lagi dokumen atau perjanjian yang dia tandangan atas kapasitinya sebagai Perdana Menteri dan Menteri Kewangan yang dia tidak faham atau tidak tahu isi kandungannya.

Jelas Anwar tidak layak (incompetent) untuk kekal sebagai Perdana Menteri. Lagi lama Malaysia ditadbir oleh kerajaan Madanon Anwar Ibrahim, lagi besar mudaratnya kepada rakyat.

Oleh kerana Anwar gagal mengemukakan permohonan maaf tanpa syarat dan secara terbuka kepada saya dalam tempoh 24 jam sepertimana yang terkandung di dalam surat tuntutan peguam saya kepadanya, maka saya telah mengarahkan peguam saya untuk meneruskan tindakan saman fitnah ke atasnya.

TAN SRI DATO’ HAJI MUHYIDDIN BIN HAJI MOHD YASSIN
Pengerusi Perikatan Nasional
20 Julai 2023
Kenyataan asal di Facebook rasmi Tan Sri Muhyiddin Yassin
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Belanjawan 2021: Syor naikkan BSH kepada RM5,000

BANGI, 19 Rabiulawal 1442H, Khamis – Kerajaan disaran menyuntik dana kepada rakyat bagi membolehkan mereka berbelanja serta menggerakkan kembali kitaran wang dalam ekonomi negara melalui Belanjawan 2021 yang bakal dibentang esok.

Timbalan Ketua Pemuda Barisan Jemaah Islamiah Semalaysia (BERJASA), Ad Satiman berkata, keadaan ekonomi rakyat yang semakin menghimpit secara tidak langsung memberi impak besar kepada ekonomi negara secara keseluruhannya.

Malah, katanya, Indeks Bursa Saham Kuala Lumpur (BSKL) yang tidak menentu dalam tempoh dua bulan terakhir, selain pemberhentian ramai pekerja secara mengejut turut terkesan akibat daripada impak ekonomi itu.

Justeru, katanya, BERJASA mencadangkan kepada kerajaan untuk membantu peniaga-peniaga kecil dengan menyediakan geran berjumlah RM5,000 pada belanjawan kali ini.

Katanya, ia bagi menampung kos tetap perniagaan mereka yang ternyata terkesan akibat pandemik COVID-19.

“Pada masa sama, kerajaan juga perlu menambah elaun Bantuan Sara Hidup (BSH) kepada RM5,000 kepada setiap isi rumah yang layak bagi meringankan beban kelompok ini.

“Walaupun akan memakan belanja yang besar kepada kerajaan, tetapi itulah kaedahnya untuk memulihkan ekonomi kita dalam jangka masa singkat.

“Jika kerajaan tidak mahu menyuntik dana ini kepada rakyat, kerajaan juga akan terkesan untuk tempoh jangka masa yang panjang apabila ekonomi rakyat semakin lembab,” katanya.

Dalam Belanjawan 2020, kerajaan terdahulu memperuntukkan RM5 bilion untuk Bantuan Sara Hidup (BSH) yang memberi manfaat kepada 3.9 juta isi rumah.


472 Ahli Majlis dilantik terajui 25 PBT di Sabah

KOTA KINABALU, 3 Zulhijjah 1444H, Khamis – Seramai 472 Ahli Majlis telah dilantik untuk menerajui 25 pihak berkuasa tempatan (PBT) di Sabah bagi sesi 2023 hingga 2025, kata Timbalan Ketua Menteri II, Datuk Seri Dr Joachim Gunsalam.

Menteri Kerajaan Tempatan dan Perumahan negeri itu berkata, separuh daripada mereka merupakan lantikan baharu, manakala selebihnya lantikan semula bagi meningkatkan kecekapan, kualiti dan ketelusan sistem penyampaian perkhidmatan di PBT masing-masing.

“Ahli Majlis yang dilantik memainkan peranan sebagai penghubung antara kerajaan dengan rakyat melalui bentuk kerajaan ketiga iaitu Kerajaan Tempatan. Mereka mempunyai kedudukan untuk membantu PBT.

“Ia dapat membantu dalam membuat dasar, merancang, mengawasi pelaksanaan program yang dilaksanakan serta menyampaikan pandangan dan nasihat dalam beberapa jawatankuasa di peringkat PBT sekali gus menjadi rujukan dan penyebar kepada dasar serta matlamat kerajaan kepada rakyat,” katanya.

Beliau berkata demikian ketika berucap merasmikan penutupan Seminar Mengenai Peranan dan Tanggungjawab Ahli Majlis PBT di sini hari ini.

Dr Joachim berkata, Ahli Majlis antara lain menjadi rujukan dan penyebar dasar kerajaan, justeru mereka perlu mengetahui dasar kerajaan supaya tidak berlaku percanggahan dasar PBT dan kerajaan.

“Ahli Majlis juga membantu dalam membentuk dasar dan hala tuju PBT. Pada kebiasaan dasar yang dibuat PBT mestilah dikaitkan dengan kehendak dan matlamat dasar negara. Dasar yang diperkenalkan perlu mengambil kira pandangan rakyat agar tidak menimbulkan rungutan pada masa akan datang,” katanya.

Beliau berkata Ahli Majlis juga berperanan dan bertanggungjawab untuk menyemak kemajuan pengurusan pentadbiran PBT agar berjalan mengikut prinsip dan peraturan yang ditetapkan oleh PBT dan kerajaan demi kelancaran pengurusan pentadbiran PBT.

“Peranan dan tanggungjawab utama yang perlu dilaksanakan oleh setiap Ahli Majlis di daerah masing-masing adalah tertakluk kepada beberapa perkara iaitu sebagai penyampai dan jurucakap iaitu penglibatan mereka adalah untuk mewakili kepentingan orang ramai dan masyarakat setempat,” katanya. – Bernama


Indonesia beri vaksin COVID-19 percuma kepada rakyat

JAKARTA, 1 Jamadilawal 1442H, Rabu  – Presiden Indonesia Joko Widodo (Jokowi) hari ini mengumumkan vaksin COVID-19 akan diberikan secara percuma kepada rakyat republik berkenaan.

“Saya sampaikan bahawa vaksin COVID-19 untuk masyarakat adalah gratis (percuma).

“Sekali lagi gratis, tidak dikenakan biaya sama sekali,” kata Jokowi menerusi siaran di laman YouTube rasmi Sekretariat Presiden hari ini.

Jokowi turut mengarahkan Menteri Kewangan Indonesia, Sri Mulyani dan pemerintah provinsi agar mengutamakan peruntukan pembiayaan vaksin itu dalam Belanjawan 2021.

Pada 6 Disember lepas, Indonesia menerima sebanyak 1.2 juta dos vaksin COVID-19 dari China, manakala 1.8 juta dos lagi vaksin itu akan diterima pada awal Januari 2021.

Media tempatan sebelum ini melaporkan Indonesia menerusi Lembaga Biologi Molekuler Eijkman (LBM) badan di bawah Kementerian Riset dan Teknologi Indonesia telah bekerjasama dengan syarikat biofarmaseutikal dari China, iaitu Sinovac Biotech bagi melakukan penyelidikan vaksin COVID-19.

Menerusi kerjasama itu, Indonesia juga membangunkan vaksin “Merah Putih” dan sekiranya berjaya dijangka sebanyak 290 juta dos vaksin akan dikeluarkan menjelang pertengahan 2021. -Bernama


98 rakyat Afghanistan terima geran status pelarian dari Jepun

TOKYO, 26 Muharam 1444H, Rabu – Kira-kira 98 rakyat Afghanistan termasuk pekerja yang berkhidmat di Kedutaan Jepun di Kabul bersama keluarga, menerima status geran pelarian selepas melarikan diri tahun lalu.

Kesemua mereka adalah yang melarikan diri ke Jepun sejak Taliban mengambil alih pentadbiran Ogos tahun lalu.

Selain bersama ahli keluarga masing-masing, pekerja agensi kerjasama antarabangsa dan beberapa syarikat lain antara yang diberikan status pelarian.

Pengiktirafan Jepun kepada pelarian Afghanistan, tidak pernah berlaku sebelum ini khususnya negara yang tiada rekod pemberian suaka.

Dilaporkan, mungkin lebih ramai rakyat Afghanistan yang akan diterima sebagai pelarian di Jepun selepas ini.

Lebih menarik, sekiranya memenuhi kriteria ditetapkan, pelarian Afghanistan di Jepun juga berpeluang mendapat status penduduk tetap selepas lima tahun menetap di negara itu.

Dianggarkan lebih 800 rakyat Afghanistan berpindah ke Jepun sejak taliban mengambil alih pentadbiran negara pada 15 Ogos 2021. – Agensi


WHO, UNICEF bimbang kelemahan perkhidmatan air di fasiliti kesihatan

GENEVA, 29 Rabiulakhir 1442H, Selasa – Kira-kira 1.8 bilion orang berisiko tinggi dijangkiti COVID-19 dan penyakit lain kerana tidak mendapatkan perkhidmatan asas air bersih di fasiliti kesihatan, kata Pertubuhan Kesihatan Sedunia (WHO) dan Tabung Kanak-Kanak Pertubuhan Bangsa-Bangsa Bersatu (UNICEF) dalam satu laporan.

Laporan itu menyebut, air, sanitasi dan kebersihan (WASH) sangat penting untuk keselamatan pekerja kesihatan dan pesakit, namun ia gagal diberikan keutamaan.

Katanya, peningkatan kes jangkitan COVID-19 bukan hanya berpunca daripada kelemahan sistem kesihatan, tetapi juga langkah pencegahan dan kawalan jangkitan yang tidak sempurna.

Di seluruh dunia, satu daripada empat kemudahan penjagaan kesihatan tidak mempunyai perkhidmatan air, satu pertiga lagi tiada akses kebersihan tangan dan satu per 10 tiada perkhidmatan sanitasi, menurut laporan.

“Keadaan terburuk di 47 negara paling kurang maju (LDC) di dunia, iaitu satu perdua kemudahan penjagaan kesihatan tiada perkhidmatan air bersih, satu perempat kemudahan penjagaan kesihatan tidak mempunyai kemudahan kebersihan tangan di tempat rawatan dan tiga daripada lima lagi kekurangan perkhidmatan sanitasi asas,” katanya.

Anggaran awal laporan menunjukkan bahawa satu dolar AS perkapita perlu diperuntukkan untuk membolehkan semua 47 LDC mewujudkan perkhidmatan asas air di kemudahan kesihatan, sementara 0.20 dolar perkapita untuk setiap tahun bagi mengendalikan perkhidmatan itu.

“Perkhidmatan (air) ini penting untuk golongan rentan termasuk ibu hamil, bayi baru lahir dan kanak-kanak.

“Perkhidmatan WASH yang lebih baik dapat menyelamatkan sejuta wanita hamil dan nyawa bayi baru lahir dan mengurangkan kematian sewaktu lahir,” katanya. – Agensi


Anggota polis masuk hospital bukan sebab komplikasi vaksin COVID-19

IPOH, 22 Syaaban 1442H, Ahad – Polis menafikan dakwaan yang tular menerusi media sosial kononnya seorang anggota daripada Balai Polis Gerik dimasukkan ke unit kecemasan hospital di sini akibat komplikasi vaksin COVID-19.

Ketua Polis Daerah Gerik, Supt Zulkifli Mahmood berkata, siasatan mendapati anggota berkenaan sebenarnya menghidap penyakit darah tinggi dan kencing manis.

“Anggota berkenaan diserang strok selepas habis waktu bertugas di pondok balai polis petang semalam dan dibawa ke Hospital Gerik sebelum dipindahkan ke Hospital Taiping.

“Bagaimanapun beliau kini dilaporkan berada dalam keadaan stabil dan kemungkinan akan dibawa ke Institut Jantung Negara untuk rawatan lanjut,” katanya ketika dihubungi Bernama hari ini.

Mesej tular dalam bentuk laporan itu menyatakan anggota berpangkat koperal berusia 58 tahun berkenaan mengalami komplikasi dan dimasukkan ke Hospital Gerik selepas mengambil suntikan dos kedua vaksin COVID-19.

Zulkifli turut meminta orang ramai supaya berhenti menyebarkan maklumat tidak benar selain memastikan kebenaran sesuatu maklumat bagi mengelakkan dikenakan tindakan undang-undang kerana mencetuskan kebimbangan kepada orang ramai. – Bernama


Akta Kredit Pengguna perlu disegerakan demi kawal pinjaman

BANGI, 24 Ramadan 1443H, Selasa – Akta Kredit Pengguna perlu dilaksanakan secepat mungkin dalam usaha membantu menyelaras dan mengawal pinjaman terutama sewa beli.

Menteri Pembangunan Usahawan dan Koperasi (KUSKOP), Tan Sri Noh Omar berkata, hampir semua pengusaha sektor pengangkutan yang meminjam dengan syarikat kredit tidak mendapat keistimewaan moratorium menyebabkan aset pengangkutan mereka dilelong.

“Saya pernah bangkitkan perkara ini dalam Parlimen bagi membela nasib peminjam, namun ia masih belum diberikan perhatian.

“Namun, status akta itu masih belum diketahui kerana ia berada di bawah Kementerian Kewangan.

“Justeru, pada masa sama, saya juga menyarankan pengusaha yang ingin mendapatkan bantuan untuk bangkit semula juga boleh memohon pinjaman daripada dua bank, iaitu Bank Rakyat dan SME Bank,” katanya.

Mengulas lanjut, Noh berkata, dua bank yang berkenaan adalah di bawah jaminan KUSKOP.

“Dua bank ini menyediakan peruntukan untuk kemudahan sewa beli bernilai lebih RM300 juta dan ini adalah peluang untuk mereka,” katanya.

Beliau dalam masa sama turut menegaskan, semua agensi yang memberi bantuan pinjaman perlu memberi lebih perhatian kepada usahawan yang merayu supaya menyusun semula pembayaran pinjaman mereka.

“Jika mereka ini terbukti jelas tidak mampu bayar ansuran, beri perhatian supaya mereka ini dapat momentum untuk sama-sama bersaing semula dalam perniagaan ini,” katanya.


[KEMASKINI] Korban gempa bumi Maghribi meningkat 820

RABAT, 23 Safar 1445H, Sabtu – Gempa bumi berukuran 7.0 pada skala Richter melanda Maghribi lewat Jumaat, memusnahkan bangunan dan menyebabkan penduduk bergegas keluar dari rumah untuk menyelamatkan nyawa.

“Gempa bumi melanda ketika saya sedang menonton televisyen.

“Tingkap terbuka dan tertutup sendiri. Saya berasa takut dan berlari keluar dari rumah,” Aziz Aishi, seorang penduduk di ibu kota Rabat, memberitahu Agensi Anadolu.

Sekurang-kurangnya 820 orang maut manakala 672 yang lain cedera setakat ini, menurut Kementerian Dalam Negeri Maghribi.

Kematian akibat gempa bumi berlaku di pelbagai wilayah, termasuk Al Haouz dan Marrakesh, serta bandar Ouarzazate, Azilal, Chichaoua dan Taroudant, menurut kementerian itu dalam satu kenyataan.

Gempa bumi itu adalah gegaran paling kuat yang melanda negara Afrika Utara itu sejak abad lalu, menurut Institut Geofizik Kebangsaan Maghribi.

Media tempatan melaporkan beberapa bangunan, termasuk tembok merah terkenal yang mengelilingi bandar lama dan tersenarai antara Warisan Dunia UNESCO, telah rosak.

Pada 2004, lebih 600 orang terbunuh dan ramai lagi cedera apabila gempa bumi berukuran 6.3 pada skala Richter melanda timur laut Maghribi.

Gegaran dilaporkan turut dirasai di selatan Sepanyol dan Portugal.- Bernama


Adakah amalan kita diterima?

1. AL-Imam Ibn Jarir al-Tabari meriwayatkan kisah Amir bin Abdullah al-Anbari yang menangis ketika saat kematiannya. Apabila ditanya, mengapa engkau menangis wahai Amir. Beliau menjawab: Aku tidak tahu sama ada amalan aku selama ini diterima oleh Allah atau tidak kerana Allah berfirman:

“Sesungguhnya Allah hanya menerima amalan mereka yang bertaqwa (sahaja).”

2. Ayat ini pada hakikatnya menceritakan dialog di antara Qabil dan Habil yang mempersembahkan amalan mereka kepada Allah. Habil menasihatkan Qabil yang mengancam ingin membunuhnya bahawa Allah hanya menerima amalan dari hamba yang bertakwa sahaja.

3. Menurut al-Imam al-Zamakhsyari, setelah menerima ancaman bunuh daripada saudaranya itu, Habil melihat bahawa sifat hasad yang merosakkan hati saudaranya itu adalah disebabkan kerana hilangnya sifat takwa. Dan hanya dengan takwa sahajalah Allah menerima amalan kita.

4. Sebab itu generasi salaf terdahulu sangat bimbang sekiranya amalan yang mereka lakukan setiap hari tidak diterima oleh Allah. Saidina Abu Darda pernah berkata:

لَأَنْ أَسْتَيْقِنَ أَنَّ اللَّهَ قَدْ تَقَبَّلَ مِنِّي صَلَاةً وَاحِدَةً أَحَبُّ إِلَيَّ مِنَ الدُّنْيَا وَمَا فِيهَا، إِنَّ اللَّهَ يَقُولُ: ﴿ إِنَّمَا يَتَقَبَّلُ اللَّهُ مِنَ الْمُتَّقِينَ ﴾».

“Andai aku dapat kepastian (atau keyakinan) yang Allah telah menerima solatku ini adalah lebih aku cintai dari seluruh isi dunia ini kerana Allah pernah berfirman bahawa Allah hanya menerima amalan orang yang bertaqwa sahaja.”

5. Al-Imam Ahmad pernah ditanya tentang apa yang dimaksudkan dengan taqwa oleh ayat ini lalu beliau menjawab:

يتقي الأشياء فلا يقع فيما لا يحل له .

“Hendaklah kamu berhati-hati dalam melakukan sesuatu agar tidak melakukan perkara yang tidak halal bagi kamu.” Ini kerana terjebak dengan melakukan perkara yang dilarang akan menjauhkan kita dari mendapat kedudukan taqwa.

6. Musa bin A’yan pernah ditanya tentang apa yang dimaksudkan dengan orang yang bertaqwa ini. Beliau lalu menjelaskan:

تنزهوا عن أشياء من الحلال مخافة أن يقعوا في الحرام فسماهم متقين .

“Hendaklah kamu sentiasa membersihkan diri dalam menerima perkara yang halal dan berhati-hati agar tidak terjebak dengan perkara yang haram. Itulah yang dinamakan orang yang bertaqwa.

7. Beberapa insiden ini menunjukkan betapa para salafusoleh terdahulu sangat bimbang sekiranya amalan mereka tidak diterima oleh Allah kerana Allah hanya menerima daripada orang yang bertaqwa.

8. Oleh yang demikian, jaga hati kita dari segala sifat mazmumah seperti riyak dan hasad. Jangan sampai hati dirosakkan dengan urusan dunia sehingga tercabut sifat takwa yang menyebabkan amalan kita tidak diterima Allah.

Semoga Allah membimbing kita.

Dr Ahmad Sanusi Azmi


Menteri Agama akan pertahan dasar beri manfaat pada umat Islam

BANGI, 14 Jamadilawal 1444H, Jumaat – Menteri di Jabatan Perdana Menteri (Hal Ehwal Agama), Datuk Dr Mohd Nai’im Mokhtar memberi jaminan apa sahaja dasar sebelum ini yang memberi manfaat kepada umat Islam akan terus dipertahankan.

Ia termasuk Akta Mahkamah Syariah (Bidang Kuasa Jenayah) 1965 atau Akta 355.

“Saya hendak tekankan di sini bahawa apa sahaja dasar sebelum ini yang banyak beri manfaat kepada agama Islam serta rakyat akan terus kita pertahan dan diteruskan,” katanya seperti dilapor Utusan hari ini.

Beliau menegaskan perkara itu ketika mengulas masa depan kepada pindaan akta berkenaan.

Mohd Na’im turut memberi jaminan bahawa Kabinet akan memperhalusi Rang Undang-Undang RUU 355, namun akan dibawa untuk dibincangkan teliti dalam Kabinet kerana keputusan dibuat secara kolektif.

Menurutnya, pada dasarnya pembentangan RUU 355 adalah amat positif kerana ia sebahagian daripada usaha memartabatkan kuasa mahkamah syariah seluruh negara.

RUU 355 sepatutnya dibentangkan untuk pindaan pada persidangan hujung Oktober lalu, namun terbantut susulan pembubaran Parlimen.

Draf pindaan kepada akta berkenaan bagaimanapun sudah diluluskan oleh Jabatan Peguam Negara pada 7 Oktober lepas.

RUU 355 dibentangkan di Dewan Rakyat buat pertama kali pada 26 Mei 2016 oleh Ahli Parlimen Marang yang juga Presiden PAS, Datuk Seri Abdul Hadi Awang.